Se Yehowa Ƒe Gbe Le Afi Sia Afi Si Nèle | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Cinyanja Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korea Tokunɔgbe Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Marathi Maya Mazatec (Huautla) Mexico Tokunɔgbe Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Miaƒe to ase nya sia le mia megbe bena: Mɔ la enye si.”—YES. 30:21.\nAleke Satana dzea agbagba be yeaxe mɔ na mí be míagase Yehowa ƒe gbe o?\nNɔnɔme kawoe le mía me siwo ate ŋu axe mɔ na mí be míagaɖo to Yehowa o?\nNu kawoe wòle be míawɔ be Mawu nayi edzi afia mɔ mí?\n1, 2. Mɔ kawo dzie Yehowa tona fiaa mɔ esubɔlawo?\nLE Biblia ƒe ŋutinya katã me la, Yehowa to mɔ vovovowo dzi na mɔfiame amegbetɔwo. Mawu to mawudɔlawo, ŋutegawo alo drɔ̃ewo dzi ƒo nu na ame aɖewo heɖe nu si adzɔ le etsɔme fia wo, alo de dɔ aɖewo koŋ asi na wo. (4 Mose 7:89; Eze. 1:1; Dan. 2:19) Yehowa toa eƒe habɔbɔa ƒe akpa si le anyigba dzi la me tɔ aɖewo hã dzi naa mɔfiame amewo. Mɔ ka ke dzie Yehowa to fia mɔ eƒe amewo o, eme nyona na ame siwo ɖoa to hewɔna ɖe edzi la godoo.\n2 Egbea, Yehowa to Biblia, eƒe gbɔgbɔ kɔkɔea kple hamea dzi le mɔ fiam eƒe amewo. (Dɔw. 9:31; 15:28; 2 Tim. 3:16, 17) Eƒe mɔfiafiawo me kɔna ale gbegbe be, ɖeko wòle abe ‘míaƒe towo le nya sia sem le mía megbe bena: Mɔ lae nye esi, mito edzi!’ ene. (Yes. 30:21) Le nyateƒe me la, Yehowa nana míesea Eƒe gbe to Yesu hã dzi. Eɖo Yesu be wòato ‘kluvi nuteƒewɔla kple aɖaŋudzela’ la dzi afia mɔ hamea. (Mat. 24:45) Ele vevie ŋutɔ be míawɔ ɖe mɔfiafia sia dzi elabena míaƒe agbe mavɔ kpɔkpɔ nɔ te ɖe toɖoɖo dzi.—Heb. 5:9.\n3. Nu kawoe ate ŋu ana wòasesẽ na mí be míaɖo to Yehowa bliboe? (Kpɔ nɔnɔmetata si le nyati sia tame.)\n3 Satana Abosam nyae be mɔfiame si tso Yehowa gbɔ ana agbe mí, eya ta ele agbagba ɖe sia ɖe dzem be yeana míagbe edziwɔwɔ. Míaƒe ‘dzi alakpatɔ’ la hã ate ŋu awɔe be míawɔ ɖe Yehowa ƒe mɔfiamewo dzi bliboe o. (Yer. 17:9) Eya ta mina míadzro ale si míate ŋu aɖu mɔxenu siawo siwo nana wòsesẽna na mí be míaɖo to Mawu ƒe gbe la me. Eye míadzro ale si nuƒoƒo na Yehowa le gbedodoɖa me ɣesiaɣi ate ŋu akpɔ mía kplii dome ƒomedodoa ta, nɔnɔme ka ke me míeɖale o, hã me.\nƑO ASA NA SATANA ƑE MƆ̃TETREWO\n4. Aleke Satana dzea agbagba be yeakpɔ ŋusẽ ɖe amewo ƒe tamesusu dzi?\n4 Satana dzea agbagba be yeato alakpanyawo kple ameflunyawo dzi akpɔ ŋusẽ ɖe amewo ƒe tamesusu dzi. (Mixlẽ 1 Yohanes 5:19.) To nyadzɔdzɔgbalẽwo, radio, television kple Internet dzi la, nyatakakawo ɖoa ame sia ame kloe gbɔ le anyigba ƒe akpa sia akpa. Togbɔ be ɣeaɖewoɣi wotoa nyakakamɔnu siawo dzi gblɔa nya vevi aɖewo hã la, zi geɖe la, wodoa agbenɔnɔ kple nuwɔna siwo tsi tre ɖe Yehowa ƒe gɔmeɖosewo ŋu ɖe ŋgɔ. (Yer. 2:13) Le kpɔɖeŋu me, woƒoa nu le ame siwo si vidzinu ɖeka tɔgbi le ƒe srɔ̃ɖeɖe ŋu wòdzena abe naneke megblẽ le eŋu o ene, eye esia na ame geɖe va le sesem le wo ɖokui me be Biblia ƒe se si tsi tre ɖe nuwɔna siawo ŋu la me sẽ akpa.—1 Kor. 6:9, 10.\n5. Nu kae míawɔ be Satana ƒe ameflunyawo nagakplɔ mí atrae o?\n5 Nu kae ame siwo lɔ̃a Mawu ƒe se dzɔdzɔeawo awɔ be Satana ƒe ameflunyawo nagakplɔ wo atrae o? Aleke woawɔ ade vovototo nu si nyo kple nu si menyo o dome? Biblia ɖo eŋu be: ‘Ne wokpɔ wo ɖokui dzi hezɔ ɖe Mawu ƒe Nya la nu.’ (Ps. 119:9) Mɔfiame veviwo le Mawu ƒe Nya la me siwo akpe ɖe mía ŋu míade dzesi nya siwo nye nyateƒe kple esiwo nye alakpa. (Lod. 23:23) Yesu yɔ nya tso Ŋɔŋlɔawo me esi wògblɔ be, “nya sia nya si dona tso Yehowa ƒe nu me” ŋue wòle be ‘ame nanɔ agbe ɖo.’ (Mat. 4:4) Ele be míasrɔ̃ ale si míazã Biblia me gɔmeɖosewo le míaƒe agbe me. Le kpɔɖeŋu me, ɣeyiɣi didi aɖe hafi Mose naŋlɔ Yehowa ƒe se si ku ɖe matrewɔwɔ ŋu la, ɖekakpui Yosef se egɔme be nuwɔna ma nye nu vɔ̃ wɔwɔ ɖe Mawu ŋu. Esi Potifar srɔ̃ dze agbagba be yeable Yosef nu wòawɔ nu vɔ̃ la, meva susu me nɛ gɔ̃ hã be yeawɔ nu si ana yeada vo ɖe Yehowa ŋu o. (Mixlẽ 1 Mose 39:7-9.) Togbɔ be Potifar srɔ̃ ƒoe ɖe enu ɣeyiɣi didi hã la, Yosef tiae be yeaɖo to Mawu ƒe gbe, ke menye nyɔnua ƒe gbe o. Egbea la, ele vevie be míawo hã míaɖo to Yehowa ƒe gbe ahado toku Satana ƒe ameflunyawo.\n6, 7. Nu kae wòle be míawɔ be míaƒo asa na Satana ƒe aɖaŋu vɔ̃wo?\n6 Xexea tɔtɔ le subɔsubɔnyawo gome ale gbegbe be ame geɖe susunɛ be manya wɔ be woake ɖe subɔsubɔha vavãtɔ ŋu o. Ke hã Yehowa na eƒe mɔfiamewo me kɔ nyuie na ame siwo di be yewoakpɔe. Ele be míatia ame si míaɖo toe. Esi manya wɔ be míaɖo to gbeɖiɖi eve le ɣeyiɣi ɖeka ma ke me o ta la, ele be ‘míadze si Yesu ƒe gbe’ eye míaɖo toe. Eyae nye ame si Yehowa tia be wòakplɔ yeƒe alẽwo.—Mixlẽ Yohanes 10:3-5.\n7 Yesu gblɔ be: “Milé to ɖe nu si sem miele la ŋu nyuie.” (Marko 4:24) Yehowa ƒe aɖaŋuɖoɖowo me kɔ eye wole eteƒe, gake ele be míalɔ̃ faa awɔ ɖe nu si wògblɔ dzi tso dzi blibo me. Ne míekpɔ nyuie o la, míate ŋu ava wɔwɔm ɖe Satana ƒe aɖaŋu vɔ̃wo dzi le esi míaɖo to Mawu ƒe nuxlɔ̃ame siwo me lɔlɔ̃ le la teƒe. Mègaɖe mɔ xexea ƒe hadzidziwo, videowo, television dzi ɖeɖefiawo, agbalẽwo, xɔlɔ̃wo, nufialawo alo yeaɖi nunyalawo nakpɔ ŋusẽ ɖe wò agbe dzi o.—Kol. 2:8.\n8. (a) Aleke míaƒe dzi ate ŋu ana míadze Satana ƒe mɔ̃tetrewo me? (b) Nu kae ate ŋu adzɔ ɖe mía dzi ne míeŋe aɖaba ƒu dzesi siwo fia be nane le gbegblẽm le mía ŋu dzi?\n8 Satana nyae be nu vɔ̃ mewoe míenye, eya ta edzea agbagba be yeana míaɖi kɔ na míaƒe dzodzro vɔ̃wo. Ne Satana tɔ ŋku mí alea la, esesẽna ŋutɔ be míalé nuteƒewɔwɔ me ɖe asi. (Yoh. 8:44-47) Nu kae míawɔ anɔ te ɖe eƒe mɔ̃tetrewo nu? Bu ame aɖe si ƒo eɖokui ɖe dzidzɔdonameɖokuinu aɖe me ale gbegbe be wòva wɔ nu gbegblẽ aɖe si mebui kpɔ be yeate ŋu awɔ o la ŋu kpɔ. (Rom. 7:15) Nu kae kplɔe de nɔnɔme wɔnublanui sia me? Anɔ eme be amea nɔ toku dom Yehowa ƒe gbe vivivi. Ate ŋu anye be mete ŋu de dzesi nu siwo ɖee fia be nane nɔ gbegblẽm le eƒe dzi ŋu o, alo eɖoe koŋ ŋe aɖaba ƒu wo dzi. Ðewohĩ edzudzɔ gbedodoɖa, megadea gbeadzi edzidzi o, alo edaa kpekpeawo ƒuna. Mlɔeba la, mete ŋu ɖu eƒe dzodzrowo dzi o si na wòwɔ nu si eya ŋutɔ nya be menyo o. Gake míate ŋu aƒo asa na vodada gã mawo wɔwɔ ne míele ŋudzɔ ɖe dzesi siwo afia be nane le gbegblẽm le mía ŋu la ŋu heɖɔ wo ɖo enumake. Ne míeyi edzi ɖo to Yehowa ƒe gbe la, míaɖe mɔ ɖe xɔsegbela aɖeke ƒe nyawo ŋu o.—Lod. 11:9.\n9. Nu ka tae wòle vevie be míade dzesi dzodzro vɔ̃ siwo le mía me la kaba?\n9 Ne wokpɔ dɔ si lém ame aɖe le kaba la, woate ŋu ada dɔa nɛ. Nenema kee míate ŋu aƒo asa na afɔkuwo ne míede dzesi dzodzro vɔ̃ siwo ate ŋu akplɔ mí ade tetekpɔ me la kaba. Ne míede dzesi dzodzro vɔ̃ mawo ko la, nunya anɔ eme be míaɖe afɔ kaba hafi ‘Satana nava lé mí agbagbee míawɔ eƒe lɔlɔ̃nu.’ (2 Tim. 2:26.) Nu kae míawɔ ne míede dzesii be míaƒe susuwo kple didiwo mesɔ ɖe Yehowa ƒe nudidiwo nu o? Ele be míatrɔ ɖe Yehowa ŋu enumake, míaxɔ eƒe mɔfiafia, eye míawɔ edzi bliboe. (Yes. 44:22) Ele be míanyae be ne míewɔ nyametsotso si mesɔ o la, emetsonuwo ate ŋu agblẽ nu le mía ŋu vevie fifia, ne míegatrɔ va Yehowa gbɔ gɔ̃ hã. Aleke gbegbe wòanyo wue nye esi be míaɖoe kplikpaa be míagate ɖa le Yehowa ŋu o!\nAleke nu siwo ana míasẽ ŋu le gbɔgbɔ me la ate ŋu ana míaƒo asa na Satana ƒe mɔ̃tetrewo? (Kpɔ memama 4-9)\nƑO ASA NA DADA KPLE ŊUKEKLẼ\n10, 11. (a) Aleke dadala wɔa nui? (b) Nu kae míesrɔ̃ tso Korax, Datan kple Abiram ƒe nuwɔna me?\n10 Ele be míanyae be míaƒe dzi ate ŋu akplɔ mí atrae. Le kpɔɖeŋu me, de ŋugble le ŋusẽ gã si dada kple ŋukeklẽ ate ŋu akpɔ ɖe mía dzi la ŋu kpɔ. Nɔnɔme siawo ate ŋu awɔe be míagava nɔ to ɖom Yehowa o, eye wòate ŋu akplɔ mí ade afɔku me. Dadala bua eɖokui be yenyo wu ame bubuwo. Esusuna be yeate ŋu awɔ nu sia nu si dze ye ŋu eye be ame aɖeke mate ŋu aɖo nu na ye o. Eya ta ate ŋu agbe mɔfiame xɔxɔ tso hati Kristotɔwo, hamemetsitsiwo alo Mawu ƒe habɔbɔa gɔ̃ hã gbɔ. Esia ate ŋu ana wòate ɖe aga tso Yehowa gbɔ ale gbegbe be Yehowa ƒe gbe magaɖi nyuie le eƒe to me o.\n11 Esime Israel viwo nɔ mɔ zɔm le gbedzi la, Korax, Datan kple Abiram dze aglã ɖe Mose kple Aron ŋu. Dada wɔe be aglãdzela mawo tiae be yewoade ta agu na Yehowa ale si yewodii. Nu kae Yehowa wɔ? Etsrɔ̃ wo. (4 Mose 26:8-10) Nufiame vevi aɖe le ŋutinya sia me na mí! Aglãdzedze ɖe Yehowa ŋu hea afɔku vanɛ. Mina míaɖo ŋku edzi ɣesiaɣi be “dada doa ŋgɔ na gbegblẽ.”—Lod. 16:18; Yes. 13:11.\n12, 13. (a) Gblɔ kpɔɖeŋu aɖe si ɖe ale si ŋukeklẽ ate ŋu akplɔ ame ade afɔku me fia. (b) Ðe ale si ŋukeklẽ ate ŋu ava xɔ aƒe ɖe ame me ne womeɖu edzi o me.\n12 Afɔku le ŋukeklẽ hã me. Zi geɖe la, ŋuklẽla susuna be Yehowa ƒe sewo mebla ye o eye wòwɔa nu si mesɔ be wòawɔ o. Esi nyagblɔɖila Elisa da Siriatɔwo ƒe asrafomegã Naeman ƒe kpodɔa nɛ la, ena nunana aɖewo Elisa, gake egbe wo xɔxɔ. Ke hã nunana mawo biã ŋu na Elisa ƒe subɔvi Gexazi. Gexazi gblɔ na eɖokui be: “Meta Yehowa ƒe agbe: Ne nyemaƒu du adze [Naeman yome] aɖaxɔ nane le esi o fĩ!” Eto Elisa megbe ƒu du dze Naeman yome yi ɖaxɔ “klosalo talento ɖeka kple awu eve.” Nu kae dzɔ ɖe Gexazi dzi le esi wòwɔ nu sia heda alakpa na Yehowa ƒe nyagblɔɖila? Enumake ŋuklẽla sia dze anyidɔ!—2 Fia. 5:20-27.\n13 Ŋukeklẽ dzea egɔme vivivi, gake ne míeɖu edzi o la, ate ŋu ava xɔ aƒe ɖe mía me. Biblia ŋutinya si ku ɖe Axan ŋu la ɖo kpe nu si gbegbe ŋukeklẽ hena vɛ dzi. De dzesi ale si ŋukeklẽ si nɔ Axan me la tsi kabakabae. Egblɔ be: “Mekpɔ Sinear-tɔwo ƒe awu ʋlaya nyui aɖe kple klosalo sekel alafa eve kpakple sikakpɔti ɖeka, si ƒe kpekpeme le sekel blaatɔ̃ la le aboyonuawo dome, wobiã ŋu nam, eye metsɔ wo.” Le esi teƒe be Axan naɖu dzodzro vɔ̃a dzi la, nuawo biã ŋu nɛ wòfi wo yi ɖaɣla ɖe eƒe agbadɔ me. Esi Axan ƒe nu vɔ̃a va dze gaglã la, Yosua gblɔ nɛ be Yehowa ahe vɔ̃ ava edzi. Woƒu kpe Axan kple eƒe ƒomea woku gbe ma gbe. (Yos. 7:11, 21, 24, 25) Mía dometɔ ɖe sia ɖe ate ŋu azu ŋuklẽla abe Axan ene. Eya ta mina ‘míakpɔ nyuie, eye míanɔ ŋudzɔ ɖe ŋukeklẽ ɖe sia ɖe ƒomevi ŋu.’ (Luka 12:15) Togbɔ be susu vɔ̃wo ate ŋu ava míaƒe tame ɣeaɖewoɣi hã la, ele vevie be míakpɔ ŋusẽ ɖe míaƒe tamesusuwo dzi eye míagaɖe mɔ míaƒe dzodzrowo nakplɔ mí ade nu vɔ̃ me o.—Mixlẽ Yakobo 1:14, 15.\n14. Nu kae wòle be míawɔ ne míede dzesi dada alo ŋukeklẽ aɖe le mía me?\n14 Edze ƒãa be dada kple ŋukeklẽ ate ŋu akplɔ ame ade afɔku me. Ne míebu nu si ate ŋu ado tso nu gbegblẽ aɖe wɔwɔ me ŋu la, akpe ɖe mía ŋu be míaƒo asa na nu mawo wɔwɔ ale be míayi edzi aɖo to Yehowa ƒe gbe. (5 Mose 32:29) Le Biblia me la, menye ɖeko Mawu vavã la fiaa mɔ nyuitɔ mí ko o, ke egblɔ viɖe siwo ado tso eme ne míeɖo to, kple nu siwo ado tso eme ne míegbe toɖoɖo. Ne míaƒe dzi ble mí be míawɔ nu gbegblẽ aɖe le dada alo ŋukeklẽ ta la, nunya anɔ eme be míade ŋugble le emetsonuwo ŋu vevie! Ele be míabu ale si nu gbegblẽ wɔwɔa agblẽ nu le míawo ŋutɔwo, míaƒe lɔlɔ̃tɔwo kple vevietɔ mía kple Yehowa dome ƒomedodoa ŋu la ŋu.\nYI EDZI NÀNƆ DZE ÐOM KPLE YEHOWA\n15. Nu kae míate ŋu asrɔ̃ tso Yesu gbɔ?\n15 Yehowa dia míaƒe nyonyo. (Ps. 1:1-3) Enaa mɔfiame mí ɖe ɣeyiɣi nyuitɔ dzi. (Mixlẽ Hebritɔwo 4:16.) Togbɔ be Yesu de blibo hã la, eɖoa dze kple Yehowa eye wòdoa gbe ɖa nɛ madzudzɔmadzudzɔe. Yehowa kpe ɖe Yesu ŋu hefia mɔe le mɔ wɔnukuwo nu. Edɔ mawudɔlawo wova na kpekpeɖeŋui, etsɔ Eƒe gbɔgbɔ kɔkɔea do ŋusẽe, eye wòfia mɔe le eƒe apostolo 12-awo tiatia me. Yehowa ƒe gbe ɖi tso dziƒo gɔ̃ hã esi wògblɔ be yekpɔ ŋudzedze ɖe Yesu ŋu. (Mat. 3:17; 17:5; Marko 1:12, 13; Luka 6:12, 13; Yoh. 12:28) Abe Yesu ene la, ehiã be míado gbe ɖa na Mawu ɣesiaɣi tso dzi me. (Ps. 62:8, 9; Heb. 5:7) Gbedodoɖa alea ate ŋu ate mí ɖe Yehowa ŋu kplikplikpli eye míayi edzi anɔ agbe si ade bubu eŋu.\n16. Nu kae míawɔ be Yehowa nakpe ɖe mía ŋu míayi edzi aɖo to eƒe gbe?\n16 Togbɔ be Yehowa naa mɔfiamewo mí ɣesiaɣi hã la, mezia ame aɖeke dzi be wòawɔ ɖe wo dzi o. Ele be míanɔ eƒe gbɔgbɔ kɔkɔea biam be wòakpe ɖe mía ŋu, eye ana mí le agbɔsɔsɔ me. (Mixlẽ Luka 11:10-13.) Gake ele vevie be ‘míalé ŋku ɖe ale si míeɖoa toe ŋu nyuie.’ (Luka 8:18) Le kpɔɖeŋu me, anye alakpanuwɔwɔ ne míele Yehowa biam be wòakpe ɖe mía ŋu míaƒo asa na matrewɔwɔ alo ahasiwɔwɔ evɔ míayi edzi anɔ amamaɖeɖenuwɔnawo alo anɔ film siwo me agbe ƒaƒã nɔnɔ bɔ ɖo la kpɔm. Ehiã be míanɔ teƒe siwo Yehowa ƒe gbɔgbɔ le eye míaƒo asa na nɔnɔme siwo awɔe be eƒe gbɔgbɔa nadzo le mía dzi. Míenyae be eƒe gbɔgbɔa nɔa hamea ƒe kpekpewo me. Yehowa subɔla geɖe ƒo asa na afɔku esi woɖo to Yehowa le kpekpewo me ta. Esia na wova de dzesi dzodzro vɔ̃ siwo le woƒe dzi me eye wowɔ tɔtrɔwo.—Ps. 73:12-17; 143:10.\nYI EDZI NÀNƆ TO LÉM ÐE YEHOWA ƑE GBE ŊU\n17. Nu ka tae afɔku le eme be míaɖo ŋu ɖe mía ɖokuiwo ŋu?\n17 Bu blema Israel Fia David ŋu kpɔ. Esi wònye ŋutsuvi dzaa ko la, eɖu Filistitɔ ame dzɔtsu Goliat dzi. David va zu asrafo, fia, ametakpɔla kple nyametsola na dukɔa. Gake esi David ɖo ŋu ɖe eɖokui ŋu la, eƒe dzi blee wòwɔ nu vɔ̃ gã kple Bat-Seba, eye wòna wowu Bat-Seba srɔ̃ Uriya gɔ̃ hã. Gake esi Yehowa ɖɔ David ɖo la, ebɔbɔ eɖokui lɔ̃ ɖe eƒe vodadawo dzi eye esia na wògava nɔ ƒomedodo nyui me kple Yehowa.—Ps. 51:6, 8, 12, 13.\n18. Nu kae akpe ɖe mía ŋu míayi edzi aɖo to Yehowa ƒe gbe?\n18 Mina míawɔ ɖe aɖaŋuɖoɖo si le 1 Korintotɔwo 10:12 dzi, eye míagaka ɖe mía ɖokuiwo dzi fũu akpa o. Esi wònye be míate ŋu ‘afia mɔ mía ɖokuiwo o’ ta la, ele be míatiae be míaɖo to Yehowa loo alo aɖo to eƒe Futɔ Satana. (Yer. 10:23) Neva eme be míanɔ gbe dom ɖa madzudzɔmadzudzɔe, míaɖe mɔ Yehowa ƒe gbɔgbɔa nafia mɔ mí, eye míaɖo to Yehowa ƒe gbe ɣesiaɣi.\nƉoe Ɖe Amewo Ɖoe Ɖe Amewo Se Yehowa Ƒe Gbe Le Afi Sia Afi Si Nèle


2 Fiawo 12 | Biblia Le Internet Dzi | Xexe Yeye Gɔmeɖeɖe\n2 Fiawo 12:1-21\nYuda-fia Yehoas (1-3)\nYehoas dzra gbedoxɔ la ɖo (4-16)\nSiriatɔwo ho aʋa (17, 18)\nWowu Yehoas (19-21)\n12 Le Yehu+ ƒe ƒe adrelia me la, Yehoas+ zu fia, eye wòɖu fia ƒe blaene le Yerusalem. Dadaa ŋkɔe nye Zibiya, tso Beer-Seba.+ 2 Yehoas wɔ nu si nyo le Yehowa ŋkume le ŋkeke siwo katã me nunɔla Yehoyada fia nui la me. 3 Gake meɖe nuxeƒewo+ ɖa o, eye dukɔ la gasaa vɔ hedoa dzudzɔ le nuxeƒeawo kokoko. 4 Eye Yehoas gblɔ na nunɔlawo be: “Mitsɔ ga siwo katã wotsɔ va Yehowa ƒe aƒe me wònye nunana kɔkɔewo,+ si nye ga si woka na ame sia ame,+ ga home si woxena ɖe ame* ta, kple ga siwo katã ame sia ame ƒe dzi ʋãe wòtsɔ va Yehowa ƒe aƒea me la.+ 5 Nunɔlawo naxɔe le ame siwo tsɔe vɛ la si,* eye woazãe atsɔ aɖɔ aƒe la ɖo; afi sia afi si gbagbãƒe aɖe le ko.”+ 6 Le Fia Yehoas ƒe ƒe blaeve vɔ etɔ̃lia me gɔ̃ hã la, nunɔlawo mekpɔ dzra aƒe la ƒe gbagbãƒewo ɖo o.+ 7 Eya ta Fia Yehoas yɔ nunɔla Yehoyada+ kple nunɔla bubuawo gblɔ na wo be: “Nu ka tae miele aƒe la ƒe gbagbãƒewo ɖɔm ɖo o? Eya ta migaxɔ ga aɖeke le ame siwo tsɔnɛ vanɛ la si azɔ o, negbe ne miazãe atsɔ aɖɔ aƒe la ɖo hafi.”+ 8 Eye nunɔlawo lɔ̃ ɖe edzi be yewomagaxɔ ga aɖeke tso dukɔ la si azɔ o, eye be aƒe la dzadzraɖo meganye yewoƒe agba o. 9 Azɔ nunɔla Yehoyada tsɔ aɖaka+ aɖe, ŋɔ do ɖe eƒe nutuvi ŋu, eye wòtsɔe da ɖe vɔsamlekpui la xa, le ɖusime, ne woyina Yehowa ƒe aƒe la me. Eya mee nunɔla siwo nye agbonudzɔlawo tsɔa ga siwo katã wotsɔna vaa Yehowa ƒe aƒea me la kɔna ɖo.+ 10 Ɣesiaɣi si wokpɔ be gaa sɔ gbɔ ɖe aɖakaa me la, ekema fia ƒe agbalẽŋlɔla kple nunɔlagã la vana, eye woɖea* ga si wotsɔ va Yehowa ƒe aƒea me la hexlẽnɛ.+ 11 Eye wotsɔa ga si woxlẽ la dea asi na Yehowa ƒe aƒe la ƒe dɔdzikpɔlawo. Woawo hã tsɔnɛ xea fe na atikpalawo kple xɔtula siwo le dɔ wɔm le Yehowa ƒe aƒe la ŋu,+ 12 kple gliɖolawo kpakple kpefulawo. Woƒlea xɔtutiwo kple kpe fufuwo hã, ne woaɖɔ Yehowa ƒe aƒe la ƒe gbagbãƒewo ɖo, eye wozãa gaa tsɔ kpɔa nu siwo katã wozãna ɖe aƒe la ɖɔɖɔ ɖo ŋu la gbɔ. 13 Ke wometsɔ ga si wotsɔna vaa Yehowa ƒe aƒe la me la wɔ klosalogbawo, dzotsinuwo, agba goboewo, kpẽwo,+ alo sikanu loo alo klosalonu aɖeke hena Yehowa ƒe aƒe la o.+ 14 Dɔwɔlaawo koe wotsɔa gaa nana be woatsɔ aɖɔ Yehowa ƒe aƒe la ɖo. 15 Womebiaa akɔnta ŋutsu siwo si wotsɔa ga la dena be woatsɔe ana dɔwɔlaawo la o, elabena woka ɖe wo dzi.+ 16 Ke wometsɔa ga si woxena ɖe fɔɖivɔsa+ ta kple ga si woxena ɖe nuvɔ̃vɔsa ta ya vana Yehowa ƒe aƒe la me o; wonye nunɔlawo tɔ.+ 17 Ɣemaɣie Siria-fia Hazael+ ho ɖawɔ aʋa kple Gat,+ eye wòxɔe; ema megbe eɖoe be yeaho ɖe Yerusalem hã ŋu.+ 18 Eya ta Yuda-fia Yehoas tsɔ nunana kɔkɔe siwo katã ŋu tɔgbuia Yuda-fia siwo nye Yehosafat, Yehoram kple Ahaziya kɔ, kple eya ŋutɔ ƒe nunana kɔkɔewo kpakple sika siwo katã le Yehowa ƒe aƒe ƒe kesinɔnudzraɖoƒe kple fia ƒe aƒe* me la, ɖo ɖe Siria-fia+ Hazael. Ale wòtrɔ dzo le Yerusalem ŋu. 19 Yehoas ŋutinya susɔeawo kple nu siwo katã wòwɔ la, woŋlɔ wo ɖe Yuda-fiawo ƒe ŋutinyagbalẽ me. 20 Ke Yehoas ŋumewo ɖo nugbe ɖe eŋu,+ eye wowui le Kpo*+ la ƒe aƒe la gbɔ, le mɔ si yi Sila la dzi. 21 Eŋume siwo wui la woe nye Yozakar, Simeat vi, kple Yehozabad, Somer vi.+ Woɖii ɖe tɔgbuiawo gbɔ le David Ƒe Du la me, eye via Amaziya zu fia ɖe eteƒe.+\n^ Alo, “naxɔe le eƒe ame nyanyɛ si.”\n^ Egɔmeɖeɖe tẽe, “woblaa.”\n^ Alo, “Bet-milo.”\n2 Fiawo 12


‘Yehowa ƒe Atiwo Ðia Ƒo’\nGbetakpɔxɔ—Tata Si Míesrɔ̃na | January 15, 2004\nGBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Venda Vietnamese\nÐE NÈKPƆ ɣe wòklẽ to ati kɔkɔwo dome le ave me kpɔa? Ðe nète ŋu se alesi aŋgbawo nɔ ɖiɖim esime ya nɔ ƒoƒom to wo dome blewu laa?—Yesaya 7:2.\nLe anyigbaa ƒe akpa aɖewo le ƒea ƒe ɣeyiɣi aɖewo me la, ati vovovowo ƒe aŋgba siwo ƒe amadede nye dzẽ, aŋutiɖiɖi, yelo, kple bubuwo ɖia dzo ƒe aɖewo. Le nyateƒe me la, ɖeko wònɔa abe dzoe le bibim le avea me ene! Aleke gbegbee esia sɔ ɖe seselelãme sia nu enye si be: “Mi towo, avewo kple wo me nuwo katã, mitso aseye hoo.”—Yesaya 44:23. *\nAve xɔ Anyigba ƒe teƒe siwo tsi mexɔ o la ƒe akpa etɔ̃lia kloe. Ave kple nu gbogbo siwo le eme la kafua Aɖaŋuwɔla kple Wɔla, Yehowa Mawu le mɔ wɔdɔɖeamedzi aɖe nu. Hakpala si gbɔgbɔ ʋã dzi ha be: “Mikafu Yehowa, . . . mi ati tsekuwo kple sedertiwo katã.”—Psalmo 148:7-9.\nAgbalẽ si nye The Trees Around Us (Ati Siwo Ƒo Xlã Mí) gblɔ be: “Atiwo kpɔa ŋutilãmenuhiahiãwo kple atsyɔ̃ɖonuwo gbɔ na amegbetɔwo.” Avewo kpɔa tsi si ameƒomea zãna la ta, lénɛ ɖe te henana wònyona ɖe edzi. Atiwo naa ya siwo míegbɔna la nɔa dzadzɛ. To mɔ wɔnuku si dzi numiemiewo tona wɔa woƒe nuɖuɖu dzi la, aŋgbawo ƒe nugbagbeviwo trɔa carbon dioxide, tsi, tomenuwo, kple ɣe ƒe keklẽ wòzua nunyiame kple ɔksidzin.\nAve nye aɖaŋudɔwɔwɔ tɔxɛ si dzeani ŋutɔ. Ati gãwo koŋue nye nusiwo wɔa dɔ ɖe ame dzi le ave me. Adru, kawo, ati suewo kple gbe ƒomevi vovovo gbogbo aɖewo tsina le wo dome. Numiemie siawo kpɔa nu geɖe tsoa atiawo gbɔ, wotsina le woƒe vɔvɔli te hewɔa afu si avemetiawo nana ŋudɔ.\nLe ave aɖewo siwo me atiwo lua xe le la, aŋgba siwo ade miliɔn ewo sɔŋ ate ŋu age le agbleka ɖeka dzi le ave me le ƒea ƒe nuwuwu lɔƒo. Nukae dzɔna ɖe aŋgba siawo dzi? Nudzodzoewo, hlo ƒomeviwo, ŋɔwo, kple nu gbagbe bubuwo trɔa nunyiame siawo katã wozua aɖu si nana anyigba wɔa nuku nyuie. Ẽ, naneke dome megblẽna ne dɔwɔla suesue siawo le anyigba dzram ɖo na nuwo ƒe tsitsi ake o.\nNu gbagbe gbogbo aɖewo ŋutɔ le aŋgba kukuawo gɔme. Agbalẽ si nye The Forest gblɔ be “woate ŋu akpɔ nugbagbevi siwo ade 1,350 . . . le teƒe si lolo sentimeta 30 le dzogoe ene si yi to sentimeta 2.5 me, evɔ womexlẽ nugbagbevi wIuwluwlui biliɔn gbogbo siwo le anyigbaa ƒe ke asiʋlo ɖesiaɖe me ya kpe ɖe eŋu o.” Hekpe ɖe eŋu la, nutatawo, xewo, nudzodzoewo, kple lã siwo naa no wo viwo, gbogbo aɖewo le avea me. Amekae wòle be woakafu ɖe nyonyo kple nu vovovo siawo ta? Wɔla la gblɔe wòsɔ be: “Tɔnyee nye avemelãwo katã kple lã akpe nane, siwo le towo dzi.”—Psalmo 50:10.\nWowɔ lã aɖewo kple ŋutete tɔxɛ be wonɔa teƒe ɖeka kpoo le vuvɔŋɔli nɔa alɔ̃ dɔm, eye wotoa vuvɔŋɔli sesẽ kple dɔtoɣi didiwo me. Gake menye lãwo katãe nɔa teƒe ɖeka kpoo nɔa alɔ̃ dɔm le vuvɔŋɔli o. Le vuvɔŋɔli ƒe domedome gɔ̃ hã la, àte ŋu akpɔ sãdewo ƒe ƒuƒoƒo aɖe woanɔ kpo tim le gbedzi le afi aɖe. Sãdeawo menɔa anyi kpoo le vuvɔŋɔli alo ƒoa nuɖuɖu nu ƒu o, gake wodia nuɖuɖu henɔa atilɔ suewo kple gbe fẽwo ɖum, abe alesi nàte ŋu akpɔe le foto sia si woɖe le Germany me ene.\nWoƒo nu tso numiemiewo ŋu zi geɖe le Ŋɔŋlɔawo me. Akɔntabubu aɖe ɖee fia be Biblia yɔ numiemie vovovo siwo anɔ abe 130 ene ŋkɔ, siwo dome ati ƒomeviwo abe 30 ene le. Esime numiemieŋutinunyala Michael Zohary nɔ nu me ɖem tso alesi numiemie siwo Biblia yɔ ɖe dzesii ŋu la, egblɔ be: “Womate ŋu akpɔ numiemie gbogboawo kple mɔ vovovo siwo nu wolɔ míaƒe agbe ɖe emee le xexeame ƒe agbalẽ siwo menye numekugbalẽwo o gɔ̃ hã dometɔ aɖeke me abe alesi wòdze le Biblia me ene o.”\nNunana veviwoe atiwo kple avewo nye tso Wɔla lɔ̃ame gbɔ. Ne èɖi tsa le ave me ɣeaɖeɣi kpɔ la, ke kakaɖedzitɔe la, àlɔ̃ ɖe hakpala la ƒe nyawo dzi be: “Mawu ƒe atiwo ɖia ƒo, Libanon ƒe sederti, siwo wòdo. Afima xewo wɔa atɔ ɖo.”—Psalmo 104:16, 17.\n^ mm. 4 Kpɔ 2004 Calendar of Jehovah’s Witnesses, January/February.\n[Aɖaka/Nɔnɔmetata siwo le axa 9]\nAti tseku siwo ɖe dzesi wu le Titina Ɣedzeƒe dometɔ ɖekae nye yevuziti. Le ƒea ƒe gɔmedzedze teti—do ŋgɔ na ati akpa gãtɔ la—enyɔna tsoa vuvɔŋɔli ƒe alɔ̃dɔdɔ me. Blema Hebritɔwo yɔa yevuziti be nyɔnyɔla la, be woatsɔ ahe susu yi eƒe seƒoƒo kaba dzii. Atia nyɔna ne eƒe ɖɔmea, si le falɛfalɛ hebiãna vie alo nɔna ɣie, ƒo se.—Nyagblɔla 12:5.\nLe xe ƒomevi 9,000 siwo wonya dome la, wobua 5,000 kloe ɖe xe siwo dzia ha dome. Woƒe hadzidzia gblẽa ɖoɖoezizi si nɔa ave gãwo me la me. (Psalmo 104:12) Le kpɔɖeŋu me, atsutsurɔe dzia ha viviwo. Aɖitsi, abe esi ƒe foto le afisia ene, la nye hadzila sue siwo ŋu amadede vovovo siwo nye flukpẽtɔ, aŋutiɖiɖitɔ, kple gbemumutɔ siwo nya kpɔna ŋutɔ le.—Psalmo 148:1, 10.\nAve si le Normandy, France\nƉoe Ɖe Amewo Ɖoe Ɖe Amewo ‘Yehowa ƒe Atiwo Ðia Ƒo’\nw04 1/15 axa 8-9\nAmeka ƒe Ŋugbedodowo Dzie Nàte Ŋu Aka Ðo?\nŊugbedodo Siwo Dzi Nàte Ŋu Aka Ðo\nYehowa Ƒe Gãnyenye Me Dzodzro Meli o\nYehowa Ƒe Nuteƒewɔwɔ Ƒe Lɔlɔ̃ Sɔ gbɔ\nTsɔ Ŋutikɔkɔe na Mawu Menye Amegbetɔ o\nNya Vevi Siwo Tso Mose ƒe Agbalẽ Gbãtɔ Me—II\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 15, 2004\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA January 15, 2004\nGBETAKPƆXƆ—TATA SI MÍESRƆ̃NA January 15, 2004


‘Gas’ Zãlawo Tsi Tokotoko Me Le ‘Gas’ Dzralawo Ƒe Dɔwɔnuwo Dadaɖi Me - Volta Online\nby Volta Online May 22, 2018 May 22, 2018 020854\n‘Gas’ dzralawo ƒe dɔmawɔmawɔ si wode tome le dukɔme godo kpeɖoa nabe gas zãla siwo le Hoa, wotsi tokotoko me elabe gas dzraƒe aɖeke mele dɔ wɔm le dua me o. Amesiwo zana gas le aƒeme kple le dɔwɔwɔme sia siwo yi hena edzedze le Dzoɖagbea, wodometɔ aɖeke metuŋu kpɔdze o.\nEsi Voltaonlinegh.com ɖitsa le gas dzraƒe aɖe siwo le duame dzia, emekɔ be ɖeke menɔ dɔ wɔm o. ‘Gas’ dzraƒe aɖewo abe ‘Kings Gas, Top Gas, Petrobay kple Akoefe Gas’ hawo enea, nɔ tutu goŋgoŋ.\n‘Ghana LPG Operators Association’ sinye dukɔme gas dzralawo ƒe habɔbɔ ye wɔ numadzramadzra ƒe gbeɖeɖe sia ɖe alesi dziɖuɖua du ɖoɖo yeye aɖe si woɖe ŋkɔ nabe Cylinder Re circulatiom Model dede tome ƒe nya ɖa.Wobe ɖoɖoa maɖe vi aɖeke na yewo o.\nWɔna sia gblẽ nu le taxi kula aɖewo hã ƒe dɔwɔwɔ ŋuti. Wodometɔ aɖewo ɖeme na voltaonlinegh.com be, taxi geɖewoa, gas ko zam yewo le ta woale ŋku ɖeŋu na yewo : bubu hã de dzesie be woƒe gas madzramadzra agblẽ nu geɖe le yewo ƒe gbesiagbe bolo kpɔkpɔ ŋuti.\nTogbɔbe ele alea hã, Aƒetɔ Kateh Kumodzi, amesi nye habɔbɔa ƒe zimenɔla le Amugã nutoamea ɖeme be ɖoɖo ma agblẽ nu le yewoƒe dɔwɔna ŋuti. Le eƒe nyanua, gas dzraƒe blaadẽ vɔ eve siwo katã le Amugã nutoamea le megbe na yewo ƒe numadzramadzra ɖoɖoa goŋgoŋ vaseɖe sime yewoa se nya deamedzi aɖe tso dziɖuɖua gbɔ.\n13-year old School Girl murdered at Kpando


5 Mose 2 | Biblia Le Internet Dzi | Xexe Yeye Gɔmeɖeɖe\nTsaglãlatsatsa le gbedzi hena ƒe 38 (1-23)\nHesbon-fia Sihon dzi ɖuɖu (24-37)\n2 “Azɔ míetrɔ, eye míeho ɖo ta gbedzi heto Ƒudzĩ la gbɔ mɔ, abe ale si Yehowa gblɔ nam ene,+ eye míetsa tsaglalã le Seir To la gbɔ eteƒe didi. 2 Mlɔeba la, Yehowa gblɔ nam be: 3 ‘Mietsa tsaglalã le to sia gbɔ eteƒe didi. Azɔ mitrɔ ɖo ta dziehe gome. 4 Eye de se sia na dukɔ la be: “Miele mia nɔvi Esau ƒe dzidzimeviwo,+ ame siwo le Seir+ la, ƒe liƒo ŋu to ge, wole mia vɔ̃ ge,+ ke mikpɔ mia ɖokui dzi nyuie. 5 Migadze wo dzi o,* elabena nyematsɔ woƒe anyigba afɔ ɖeka teti hã ana mi o, elabena metsɔ Seir To la na Esau, be wòanye etɔ.+ 6 Mixe fe ɖe nu si miaɖu la ta, eye miadze tsi si miano.+ 7 Elabena Yehowa wò Mawu yra wò le nu sia nu si nèwɔ la me. Enya ale si nèzɔ to gbe gã sia dzi. Yehowa wò Mawu nɔ kpli wò ƒe blaene siawo, eye naneke mehiã wò o.”’+ 8 Ale míeto mía nɔvi Esau ƒe dzidzimeviwo,+ ame siwo le Seir la ŋu, eye míegblẽ mɔ si ɖo ta Araba,* Elat kple Ezion-Geber+ la ɖi. “Azɔ míetrɔ, eye míeto Moab gbedzimɔ.+ 9 Eye Yehowa gblɔ nam be: ‘Mègadze Moab dzi alo awɔ aʋa kple wo o, elabena nyematsɔ woƒe anyigba ƒe ɖeke ana wò wòanye tɔwò o, elabena metsɔ Ar na Lot viwo+ be wòanye wo tɔ. 10 (Tsã la, Emitɔwo+ nɔ afi ma, wonye dukɔ gã aɖe, wosɔ gbɔ, eye wodzɔ atsu abe Anakitɔwo ene. 11 Refaimtɔwo+ hã le abe Anakitɔwo ene,+ eye Moabtɔwo yɔa wo tsã be Emitɔwo. 12 Horitɔwo+ nɔ Seir tsã, ke Esau ƒe dzidzimeviwo xɔ woƒe anyigba, eye wotsrɔ̃ wo heva le wo nɔƒe,+ abe ale si Israel le anyigba si Yehowa atsɔ ana wo godoo wòanye wo tɔ la wɔ ge ene.) 13 Azɔ midze mɔ miatso Zered Bali* la ayi egodo.’ Ale míeho hetso Zered Bali* la.+ 14 Ɣeyiɣi si wòxɔ esi míezɔ tso Kades-Barnea va se ɖe esime míetso Zered Balia la le ƒe blaetɔ̃ vɔ enyi, va se ɖe esime aʋawɔlawo ƒe dzidzime bliboa katã ku vɔ le asaɖa la me, abe ale si Yehowa ka atam na woe ene.+ 15 Eye Yehowa ƒe asi sẽ ɖe wo dzi, va se ɖe esime wotsrɔ̃ ɖa keŋkeŋ le asaɖa la me.+ 16 “Esi aʋawɔlawo katã nya ku vɔ le dukɔa dome ko la,+ 17 Yehowa gaƒo nu kplim be: 18 ‘Èle Ar ŋu to ge le Moab nuto la me egbea. 19 Ne èɖo Amonitɔwo gbɔ la, mègawɔ ŋlɔmi le wo ŋu alo adi ge le wo ŋu o, elabena nyematsɔ Amonitɔwo ƒe anyigba ƒe ɖeke ana wò o, elabena Lot ƒe dzidzimeviwoe metsɔe na be wòanye wo tɔ.+ 20 Tsã la, wobua anyigba ma be enye Refaimtɔwo+ tɔ. (Refaimtɔwoe nɔ edzi tsã, eye Amonitɔwo yɔ wo be Zamzumtɔwo. 21 Wonye dukɔ gã aɖe, wosɔ gbɔ, eye wodzɔ atsu abe Anakitɔwo+ ene; ke Yehowa tsrɔ̃ wo ɖa le Amonitɔwo ŋgɔ, eye wonya wo henɔ wo teƒe. 22 Nenema kee wòwɔ na Esau ƒe dzidzimeviwo, ame siwo nɔ Seir+ la hã, esime wòtsrɔ̃ Horitɔwo+ le wo ŋgɔ, ale be woxɔ woƒe anyigba henɔ wo teƒe va se ɖe egbe sia. 23 Ke Avitɔwo ya nɔ kɔƒekɔƒewo me va se ɖe keke Gaza+ ke, hafi Kaftortɔ+ siwo tso Kaftor* la va tsrɔ̃ wo henɔ wo teƒe.) 24 “‘Mitso miaho atso Arnon Bali*+ la. Kpɔ ɖa, metsɔ Sihon,+ Amori-fia si le Hesbon, de asi na wò. Eya ta dze eƒe anyigba la xɔxɔ gɔme, eye nàkpe aʋa kplii. 25 Tso egbea dzi la, mana ŋɔdzi kple vɔvɔ̃ nalé dukɔ siwo katã le dziƒoa te, siwo ase nya tso ŋuwò la le tawò. Woatɔtɔ, eye woadzo nyanyanya* le tawò.’+ 26 “Eye medɔ amewo tso Kedemot+ gbedzi ɖo ɖe Hesbon-fia Sihon gbɔ kple ŋutifafanya+ siawo be, 27 ‘Na mato wò anyigba dzi ayi. Mɔ dzi ko mato, eye nyemadze ɖe ɖusime alo miame o.+ 28 Nuɖuɖu si nàdzra nam la koe maɖu, eye tsi si nàdzra nam la koe mano. Ðe mɔ mazɔ afɔ to edzi ayi ko, 29 —abe ale si Esau ƒe dzidzimevi siwo le Seir kple Moab vi siwo le Ar la wɔ nam ene—va se ɖe esime matso Yordan ayi anyigba si Yehowa mía Mawu be yeatsɔ ana mí la dzi.’ 30 Ke Hesbon-fia Sihon meɖe mɔ be míato ye gbɔ o, elabena Yehowa mia Mawu ɖe mɔ eƒe tame sẽ,+ eye eƒe dzi me sẽ, ne wòatsɔe ade asi na mi abe ale si wòle egbe sia ene.+ 31 “Eye Yehowa gblɔ nam be: ‘Kpɔ ɖa, metsɔ Sihon kple eƒe anyigba de asi na wò. Dze eƒe anyigba xɔxɔ gɔme.’+ 32 Esi Sihon kple eƒe dukɔ blibo la ho va kpe aʋa kpli mí le Yahaz+ la, 33 Yehowa mía Mawu tsɔe de asi na mí, ale be míeɖu eya kple viaŋutsuwo kpakple eƒe dukɔ blibo la katã dzi. 34 Míexɔ eƒe duwo katã ɣemaɣi, eye míetsrɔ̃ du sia du, kple ŋutsuwo, nyɔnuwo kpakple ɖeviwo gbidigbidi. Eye ame aɖeke metsi agbe o.+ 35 Negbe lãhawo koe míeha na mía ɖokuiwo hekpe ɖe nu siwo míeha le du siwo míexɔ la me ŋu. 36 Du siwo tso Aroer,+ si le Arnon Bali* la nu (kple du si le bali la me) va se ɖe keke Gilead ke, la dometɔ aɖeke mesesẽ na mí akpa o. Yehowa mía Mawu tsɔ wo katã de asi na mí.+ 37 Gake miete ɖe Amonitɔwo+ ƒe anyigba, Yabok Balia+ katã, kple du siwo le tonutoa me, kpakple teƒe bubu siwo ŋu Yehowa mía Mawu de se ɖo na mí la ŋu o.\n^ Alo, “Migado dziku na wo o.”\n^ Efia, “Kreta.”\n^ Alo, “woase veve abe ale si wosea veve le kuléɣi ene.”


Nyagblɔɖila Eliya Ʋli Tadedeagu Dzadzɛa Ta | Xɔse Vavã\nABRAHAM ‘Ame Siwo Katã Si Xɔse Le La Fofo’\nGBE BUBU Acholi Afrikaans Albanian Amerika Tokunɔgbe Amharic Arabic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazil Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Colombia Tokunɔgbe Croatian Cuba Tokunɔgbe Czech Danish Dutch Efik Estonian Eŋlisi Eʋegbe Faroese Fijian Finnish Franse Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italy Tokunɔgbe Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korea Tokunɔgbe Korean Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malayalam Maltese Marathi Mauritian Creole Maya Mexico Tokunɔgbe Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Tokunɔgbe Poland Tokunɔgbe Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nEʋli Tadedeagu Dzadzɛa Ta\n1, 2. (a) Fu ka kpem Eliya ƒe dukɔmeviwo nɔ? (b) Ame kawoe tsi tsitre ɖe Eliya ŋu le Karmel Toa dzi?\nELIYA nɔ ameha la kpɔm esime wonɔ Karmel Toa liam kudɔkudɔe. Togbɔ be ŋu mekpɔ ke nyuie o hã la, ahedada kple hiãkame si nɔ fu wɔm wo ya dze le wo ŋu gaglãa. Ƒe etɔ̃ kple afã ƒe kuɖiɖia gblẽ nu le wo ŋu ŋutɔ.\n2 Baal ƒe nyagblɔɖila dadala 450 siwo lé fu Eliya, si nye Yehowa ƒe nyagblɔɖila, kaɖikaɖi la hã nɔ wo dome. Fianyɔnu Izebel na wowu Yehowa subɔla geɖe, ke hã Eliya ya gakpɔtɔ tsi tsitre ɖe Baal subɔsubɔ ŋu vevie. Gake ɣeyiɣi didi kae wòle esia wɔ ge ase ɖo? Ðewohĩ nunɔla mawo susui be ame ɖeka mate ŋu akpe yewo katã dzi gbeɖe o. (1 Fia. 18:4, 19, 20) Fia Axab hã nɔ eƒe tasiaɖam me va. Eya hã melɔ̃ Eliya ƒe nya kura o.\n3, 4. (a) Nu ka tae vɔvɔ̃ anya ɖo Eliya esime ŋkeke vevi la ɖo edzi? (b) Nyabiase kawo mee míadzro?\n3 Nyagblɔɖila sia le nane si teƒe mekpɔ le agbe me kpɔ o la kpɔ ge gbe ma gbe. Eliya ɖo ŋku anyi, eye wòkpɔe be ɣeyiɣia le dedem azɔ be nyui kple vɔ̃ dome hoʋiʋli sesẽ si tɔgbi xexea mekpɔ kpɔ o la nadze egɔme. Aleke wòse le eɖokui me esime ŋkekea ɖo edzi? Esi Eliya nye “amegbetɔ si ƒe seselelãmewo sɔ kple mía tɔwo” ta la, vɔvɔ̃ anya ɖoe. (Xlẽ Yakobo 5:17.) Ke hã míate ŋu aka ɖe nu ɖeka aɖe ya dzi: Esi Eliya ɖeka nɔ xɔsemanɔsitɔ mawo, woƒe fia xɔsegbelaa kple nunɔla amewula mawo dome la, ase le eɖokui me godoo be yetsi akogo.—1 Fia. 18:22.\n4 Gake nu kae kplɔ Israel de nɔnɔme sesẽ sia me? Eye aleke ŋutinya sia ka wòe? Na míadzro xɔse ƒe kpɔɖeŋu si Eliya ɖo ɖi la kple nu vevi si míate ŋu asrɔ̃ tso egbɔ egbea la me.\nƔeyiɣi Didi Aɖe Ƒe Hoʋiʋli Ðo Eƒe Sesẽaƒe\n5, 6. (a) Hoʋiʋli sesẽ kae nɔ edzi yim le Israel? (b) Aleke Fia Axab do dziku na Yehowa vevie?\n5 Le Eliya ƒe agbenɔɣi ƒe akpa gãtɔ me la, ekpɔ eteƒe wogbe nu le tadedeagu vavãtɔ, si nye nu vevitɔ na eƒe amewo kple woƒe dukɔa la gbɔ kura, gake mete ŋu wɔ naneke tso eŋu o. Nya lae nye be, tiatia sesẽ aɖe wɔwɔ dze ŋgɔ Israel ɣeyiɣi didi aɖee nye ema ku ɖe tadedeagu dzadzɛtɔ kple alakpatɔ, Yehowa Mawu subɔsubɔ kple dukɔ siwo ƒo xlã wo ƒe trɔ̃subɔsubɔ ŋu. Ke le Eliya ƒe ŋkekea me la, trɔ̃subɔsubɔ gava do gã ɖe edzi.\n6 Fia Axab do dziku na Yehowa vevie. Eɖe Izebel, si nye Zidon fia ƒe vinyɔnu. Izebel ɖoe kplikpaa be yeana Baal subɔsubɔ naxɔ aƒe ɖe Israel nyigba la katã dzi eye yeaɖe Yehowa subɔsubɔ ya ɖa kura. Eteƒe medidi o, eva kpɔ ŋusẽ ɖe srɔ̃a Axab dzi keŋkeŋ. Axab tu gbedoxɔ heɖi vɔsamlekpui aɖe na Baal, eye eya ŋutɔ xɔ ŋgɔ le tadedeagu na trɔ̃ sia me.—1 Fia. 16:30-33.\n7. (a) Nu ka tae Baal subɔsubɔ nyɔ ŋu nenema gbegbe ɖo? (b) Nu ka tae míate ŋu aka ɖe edzi be Biblia metsi tsitre ɖe eɖokui ŋu le nya si wògblɔ ku ɖe ɣeyiɣi si Eliya ƒe ŋkekea me kuɖiɖia xɔ ŋu o? (Kpɔ aɖakaa hã.)\n7 Nu kae na Baal subɔsubɔ nye ŋunyɔnu nenema gbegbe ɖo? Woto edzi ble Israel hena ame geɖe de megbe le Mawu vavã la ŋu. Enye subɔsubɔ si me nuwɔna nyɔŋuwo kple ŋutasẽnuwo bɔ ɖo. Gbedoxɔ me gbolowɔwɔ si me ŋutsuwo kple nyɔnuwo kpɔa gome le, gbɔdɔnuwɔna ɖigbɔwo kple ɖeviwo tsɔtsɔ sa vɔe gɔ̃ hã yia edzi le eme. Yehowa tso ɖe nɔnɔmea ŋu esi wòdɔ Eliya ɖe Axab gbɔ be wòana wòanya be ku aɖi le anyigbaa dzi va se ɖe esime Mawu ƒe nyagblɔɖila la gblɔ be enu natso. (1 Fia. 17:1) Ƒe geɖe va yi hafi Eliya gaɖe eɖokui fia Axab ake hegblɔ nɛ be wòaƒo dukɔ la kple Baal ƒe nyagblɔɖilawo nu ƒu ɖe Karmel Toa tame. *\nLe mɔ aɖe nu la, nu siwo ɖe dzesi le Baal subɔsubɔ me la gale edzi yim vevie egbea\n8. Nusɔsrɔ̃ kae le Baal subɔsubɔ ƒe ŋutinyaa me na mí egbea?\n8 Gake nusɔsrɔ̃ kae le hoʋiʋli ma me na mí egbea? Ame aɖewo asusui be Baal subɔsubɔ ŋuti nyaa meka mí egbea o, le esi Baal ƒe gbedoxɔwo kple vɔsamlekpuiwo megali egbea o ta. Gake menye blemaŋutinya dzro aɖe koe nuŋlɔɖi sia nye o. (Rom. 15:4) Ŋkɔnya “Baal” gɔmee nye “nutɔ” alo “aƒetɔ” le Hebrigbe me. Yehowa gblɔ na eƒe dukɔa be woatia ye yeanye woƒe “baal,” alo wo srɔ̃ŋutsu si tɔ wonye. (Yes. 54:5) Ðe màlɔ̃ ɖe edzi be amewo gasubɔa aƒetɔ vovovowo kokoko le esi teƒe be woasubɔ Mawu Ŋusẽkatãtɔ la oa? Nya lae nye be, amewo ɖatsɔ woƒe agbe ɖo anyi ɖe ga, dɔwɔɖui, modzakaɖeɖe, gbɔdɔdɔ ƒe vivisese, alo mawu gbogbo manyaxlẽ siwo wosubɔna ɖe Yehowa teƒe ta o, aƒetɔ aɖee nye ema subɔm wole. (Mat. 6:24; xlẽ Romatɔwo 6:16.) Le mɔ aɖe nu la, nu siwo ɖe dzesi le Baal subɔsubɔ me la gale edzi yim vevie egbea. Ŋugbledede le hoʋiʋli ma si yi edzi le Yehowa kple Baal dome le blema la ƒe ŋutinyaa ŋu ate ŋu akpe ɖe mía ŋu míawɔ tiatia nyuitɔ le ame si míasubɔ gome.\nMɔ Ka Nue Israel Viwo Nɔ ‘Adzɔ Evee Ðum’ Le?\n9. (a) Nu ka tae Karmel To la nye afi si sɔ nyuie be woaklo nu le Baal subɔsubɔ dzi le? (Kpɔ etenuŋɔŋlɔa hã.) (b) Nya kae Eliya gblɔ na dukɔ la?\n9 Ne ame aɖe tɔ ɖe Karmel Toa dzi la, ate ŋu akpɔ nutoa me nyuie—tso Kison tɔʋua, si le toa gɔme ɖaa dzi yi Ƒu Gã La (Mediterranea Ƒua), si te ɖe afi ma ŋu dzi, va ɖo Libanon to siwo le dziehe gome ʋĩi la dzi. * Ke hã, esi ɣe dze le ŋkeke vevi ma dzi la, nutoa ƒe dzedzeme wɔ nublanui. Anyigba wɔnu sia si Yehowa tsɔ na Abraham ƒe dzidzimeviwo la va zu dzogbenyigba si ŋdɔ ɖu wòƒu kplakplakpla le esi Mawu ƒe amewo ŋutɔ to woƒe bometsitsi dzi gblẽe ta! Esi dukɔ la va ƒo ƒu ɖe afi ma la, Eliya te ɖe wo ŋu gblɔ na wo be: ‘Va se ɖe ɣekaɣi miaɖu adzɔ evee ase ɖo? Nenye Yehowae nye Mawu vavã la, midze eyome, eye nenye Baal ye la, midze eyome!’—1 Fia. 18:21.\n10. Aleke Eliya ƒe dukɔmeviwo ‘nɔ adzɔ evee ɖum,’ eye nyateƒenya vevi kae woŋlɔ be?\n10 Nya si Eliya bia be, ‘Va se ɖe ɣekaɣi miaɖu adzɔ evee ase ɖo?’ la gɔme ɖe? Nya lae nye be, ame mawo mekpɔe be ehiã be yewoawɔ tiatia le Yehowa subɔsubɔ kple Baal subɔsubɔ dome o. Wosusui be yewoate ŋu awɔ evea siaa—be yewoate ŋu ato yewoƒe kɔnu nyɔŋu mawo dzi ana Baal nave yewo nu aganɔ mɔ kpɔm hã be Yehowa Mawu nayra yewo. Ðewohĩ wosusui be Baal ayra yewoƒe agblemenuwo kple lãhawo, eye ‘aʋakɔwo ƒe Mawu, Yehowa,’ ya akpɔ yewo ta le aʋawɔwɔ me. (1 Sam. 17:45) Gake woŋlɔ nyateƒenya vevi aɖe si gale ɣaɣla ɖe ame gbogbo aɖewo egbea la be. Eyae nye be Yehowa medina be woasubɔ nu bubu aɖeke kpe ɖe ye ŋu o. Ebia ɖokuitsɔtsɔna blibo tso esubɔlawo si, eye edze nɛ hã. Mekpɔa ŋudzedze ɖe xɔsetsakatsaka ŋu o; enyɔa ŋu nɛ gɔ̃ hã!—Xlẽ 2 Mose 20:5.\n11. Aleke nèsusu be nya si Eliya gblɔ le Karmel Toa dzi la ate ŋu akpe ɖe mía ŋu míagbugbɔ alé ŋku ɖe nu siwo le vevie na mí le agbe me kple ale si míele Mawu subɔmee ŋu?\n11 Eya ta Israel vi mawo nɔ abe ame aɖe si le agbagba dzem be yeato mɔ eve dzi le ɣeyiɣi ɖeka me ene. Vodada ma tɔgbie ame geɖe wɔna egbea, eye woɖea mɔ “baal” alo “aƒetɔ” bubuwo va kpɔa ŋusẽ ɖe woƒe agbe dzi, si nana wotutua Mawu subɔsubɔ ya ɖe aga. Toɖoɖo nya si Eliya tsɔ ɖo Israel viwo ŋkume be woadzudzɔ adzɔ evee ɖuɖu la ate ŋu akpe ɖe mía ŋu míagbugbɔ alé ŋku ɖe nu siwo le vevie na mí le agbe me kple ale si míele Mawu subɔmee ŋu.\nDodokpɔ Vevi Aɖe\n12, 13. (a) Dodokpɔ kae Eliya gblɔ be yewoawɔ? (b) Aleke míate ŋu aɖee afia be míeka ɖe Yehowa dzi abe ale si Eliya wɔe ene?\n12 Azɔ Eliya doe ɖa be yewoawɔ dodokpɔ aɖe. Mesesẽ kura o. Ebia tso Baal ƒe nunɔlawo si be woaɖi vɔsamlekpui ahatsɔ vɔsanu aɖo edzi; emegbe woado gbe ɖa na woƒe mawua be wòatɔ dzo vɔsanua. Nenema kee Eliya hã awɔ. Egblɔ be: “Mawu, si atsɔ dzo atɔe la, eyae nye Mawu [vavã la].” Eliya ya nya ame si nye Mawu vavã la xoxo. Exɔ edzi se ale gbegbe be mevɔ̃ be yeana mɔnukpɔkpɔ ɖe sia ɖe yeƒe tsitretsiɖeŋulawo o. Eɖe mɔ na Baal ƒe nyagblɔɖilawo be woawɔe gbã. Eya ta woawo ŋutɔwo tia nyitsu si woatsɔ asa vɔ lae, eye woyɔ Baal ŋkɔ. *—1 Fia. 18:24, 25.\n13 Nukunu mawo megadzɔna le míaƒe ɣeyiɣia me ya o. Ke hã, Yehowa metrɔ o. Míate ŋu aka ɖe eyama dzi abe ale si ko Eliya ka ɖe edzii ene. Le kpɔɖeŋu me, ne amewo melɔ̃ ɖe Biblia ƒe nufiafia aɖe dzi o la, mele be míavɔ̃ be míaɖe mɔ na wo woagblɔ woƒe susu o. Abe Eliya ene la, míate ŋu akpɔ mɔ be Mawu vavã la akpɔ nyaa gbɔ. Míewɔa esia ne míeɖoa ŋu ɖe eƒe Nya si tso gbɔgbɔ me, si kpena ɖe ame ŋu wòwɔa “ɖɔɖɔɖo,” la ŋu, ke menye ɖe mía ŋutɔ mía ɖokui ŋu o.—2 Tim. 3:16.\nEliya kpɔe kɔtɛ be alakpanuwɔwɔ ɖigbɔ aɖe koe Baal subɔsubɔ nye, eye wòdi be Mawu ƒe amewo ŋutɔ nakpɔe be ameflunue wònye vavã\n14. Aleke Eliya ɖe alɔme le Baal ƒe nyagblɔɖilawo ŋui, eye nu ka tae?\n14 Baal ƒe nyagblɔɖilawo dzra woƒe vɔsanua ɖo hede asi woƒe mawua yɔyɔ me. Wonɔ ɣlidodo dzi be: “Baal, tɔ na mí!” Wole edzi nenema gaƒoƒo geɖe wòglo. Biblia gblɔ be: “Ke gbe aɖeke meɖi o, eye ame aɖeke metɔ o.” Esi ɣe ɖo ta la, Eliya te fewuɖuɖu le wo ŋu henɔ gbɔgblɔm alɔmeɖeɖetɔe be, ɖewohĩ Baal mevo ne wòaɖo eŋu na wo o, alo be eyi nugodo, alo ele alɔ̃ dɔm eye ele be ame aɖe nayi aɖanyɔe. Eliya de dzi ƒo na alakpanuwɔla mawo be: “Mido ɣli sesĩe ko.” Ekpɔe kɔtɛ be alakpanuwɔwɔ ɖigbɔ aɖe koe Baal subɔsubɔ nye, eye wòdi be Mawu ƒe amewo ŋutɔ nakpɔe be ameflunue wònye vavã.—1 Fia. 18:26, 27.\n15. Aleke nu si dzɔ ɖe Baal ƒe nunɔlawo dzi la ɖe ale si gbegbe wònye bometsitsi be woatia aƒetɔ bubu tsɔ wu Yehowa la fia?\n15 Esia na dzo gaɖo Baal ƒe nunɔlawo me ɖe edzi, eye ‘wodo ɣli sesĩe, eye wotsɔ yi kple akplɔ de abi wo ɖokuiwo ŋu le woƒe kɔnu la nu, va se ɖe esime ʋu do le wo ŋu.’ Gake gbeɖegbeɖea koe! ‘Gbe aɖeke meɖi o, ame aɖeke metɔ o, eye ame aɖeke meɖo to o.’ (1 Fia. 18:28, 29) Nyateƒee, Baal meli ŋutɔ gɔ̃ hã o. Nane ko wònye Satana to vɛ be yeatsɔ ahe amewo ɖa le Yehowa ŋu. Nyateƒeae nye be aƒetɔ bubu tiatia tsɔ wu Yehowa nana ame ɖua ŋukpe.—Xlẽ Psalmo 25:3; 115:4-8.\nWokpɔ Ta Na Nya La\n16. (a) Esi Eliya ɖɔ Yehowa ƒe vɔsamlekpuia ɖo le Karmel Toa dzi la, nu ka dzie esia anya ɖo ŋkui na ameawo? (b) Mɔ ka nue Eliya gaɖee fia le be yeka ɖe yeƒe Mawua dzi?\n16 Le ɣetrɔ me la, eɖo Eliya hã dzi be wòasa vɔ. Eɖɔ Yehowa ƒe vɔsamlekpui aɖe si anɔ eme godoo be ame siwo tsi tsitre ɖe tadedeagu dzadzɛa ŋu gbã la ɖo. Kpe 12 ye wòzã, eye ɖewohĩ ewɔ esia tsɔ ɖo ŋku edzi na Israel to 10 fiaɖuƒea me tɔwo be, Se si wotsɔ na to 12-awo katã la gakpɔtɔ bla wo kokoko. Azɔ etsɔ eƒe vɔsalãa ɖo vɔsamlekpuia dzi, eye wòna wokɔ tsi, si ɖewohĩ woku tso Mediterranea Ƒua, si te ɖe afi ma ŋu me la, ɖe nu sia nu dzi wòƒo tsi bekee. Ena woɖe ʋe ƒo xlã vɔsamlekpuia gɔ̃ hã, eye wokɔ tsi ɖe eme wòyɔ banaa. Ena mɔnukpɔkpɔ ɖe sia ɖe Baal ƒe nyagblɔɖilawo, gake mewɔe nenema na Yehowa ya o—elabena eka ɖe eƒe Mawu la dzi ale gbegbe.—1 Fia. 18:30-35.\nEliya ƒe gbedodoɖaa ɖee fia be egatsɔ ɖe le eme na eƒe amewo kokoko, elabena edi vevie be Yehowa natrɔ “woƒe dziwo” ɖe eɖokui ŋu\n17. Aleke Eliya ƒe gbedodoɖaa ɖe nu siwo le vevie nɛ wu la fia, eye aleke míate ŋu asrɔ̃ eƒe kpɔɖeŋua ne míele gbe dom ɖa?\n17 Esi nu sia nu sɔ gbe vɔ la, Eliya do gbe ɖa. Gbedodoɖa sia si me kɔ la ɖe nu siwo koŋ nɔ vevie na Eliya wu la fia wòdze ƒãa. Nu gbãtɔ si nɔ vevie nɛ ye nye be, edi be woanyae be Yehowae nye “Mawu le Israel,” ke menye Baal ye o. Evelia, edi be ame sia ame nanyae be Yehowa ƒe subɔlae yenye; eya ta ele be woatsɔ ŋutikɔkɔe kple kafukafu katã ana Mawu. Mlɔeba la, eɖee fia be yegatsɔ ɖe le eme na yeƒe amewo kokoko, elabena edi vevie be Yehowa natrɔ “woƒe dziwo” ɖe eɖokui ŋu. (1 Fia. 18:36, 37) Togbɔ be woawo ŋutɔwo ƒe xɔsemanɔamesie wɔe be fukpekpe gbogbo siawo va wo dzi hã la, Eliya galɔ̃ wo kokoko. Ne míele gbe dom ɖa na Mawu la, ɖe míawo hã míate ŋu aɖe ɖokuibɔbɔ afia, atsɔ ɖe le Mawu ƒe ŋkɔa me ahase veve ɖe ame siwo hiã kpekpeɖeŋu la nua?\n18, 19. (a) Aleke Yehowa ɖo Eliya ƒe gbedodoɖaa ŋui? (b) Nu kae Eliya ɖe gbe na ameawo be woawɔ, eye nu ka tae Baal ƒe nunɔlawo medze na nublanuikpɔkpɔ aɖeke o?\n18 Hafi Eliya nado gbea ɖa la, ɖewohĩ ameha si nɔ afi ma la nɔ wo ɖokuiwo biam be ɖe Yehowa hã ado kpo nu ahazu alakpatɔ, abe ale si wònɔ le Baal gome ene hã. Gake kasia wòawu gbedodoɖaa nu ko la, wokpɔ ŋuɖoɖo na biabia ma. Nuŋlɔɖia gblɔ be: “Tete dzo tso Yehowa gbɔ va fiã vɔsalã la, nakeawo, kpeawo kple anyigba, eye wòɖuɖɔ tsi, si le ʋea me hã keŋkeŋ.” (1 Fia. 18:38) Gbedodoɖa ƒe ŋuɖoɖo wɔdɔɖeamedzi kae nye esi! Aleke ameawo wɔ nui?\n“Tete dzo tso Yehowa gbɔ va”\n19 Wo katã wodo ɣli gblɔ be: “Yehowae nye Mawu [vavã la], Yehowae nye Mawu [vavã la]!” (1 Fia. 18:39) Wova kpɔ Mawu vavã la dze sii mlɔeba. Ke hã, womekpɔ ɖe xɔse vavã aɖeke fia haɖe o. Le nyateƒe me la, be ame nakpɔ dzo wòage tso dziƒo wòanye gbedodoɖa aɖe ŋu ɖoɖo hafi alɔ̃ ɖe edzi be Yehowae nye Mawu vavã la menye xɔseɖeɖefia si de edeƒe o. Eya ta Eliya bia be woawɔ nu si de ŋgɔ wu ema. Ebia tso wo si be woawɔ nu si wòle na wo be woawɔ ƒe gbogbo aɖewoe nye ema hafi la azɔ, si nye be woawɔ Yehowa ƒe Sea dzi. Mawu ƒe Sea bia be woawu aʋatsonyagblɔɖilawo kple trɔ̃subɔlawo. (5 Mose 13:5-9) Baal ƒe nunɔla siawo lé fu Yehowa Mawu kaɖikaɖi, eye woɖonɛ koŋ wɔa nu si tsi tsitre ɖe eƒe tameɖoɖowo ŋu. Ðe wòle be woakpɔ nublanui na woa? Ðe woawo ya wokpɔ nublanui na ɖevi maɖifɔ mawo katã siwo wotɔa dzoe agbagbee na Baal la? (Xlẽ Lododowo 21:13; Yer. 19:5) Ame mawo medze na nublanuikpɔkpɔ aɖeke o! Eya ta Eliya ɖe gbe be woawu wo, eye wowu wo hã vavã.—1 Fia. 18:40.\n20. Nu ka tae nya si ɖikelawo gblɔna egbea ku ɖe ale si Eliya wu Baal ƒe nunɔlawoe ŋu la mele eteƒe o?\n20 Ðewohĩ ɖikelawo aʋli nya egbea be ale si Karmel Toa dzi nudzɔdzɔa va wu enui la menyo o. Ame aɖewo atsi dzimaɖi be subɔsubɔ me zazɛ̃nyahelawo atsɔ ŋutinya ma aʋli ŋutasẽnu siwo wowɔna le mawusubɔsubɔ ƒe ŋkɔ me la ta. Eye ewɔ nublanui be subɔsubɔ me zazɛ̃nyahela sẽŋuta geɖewo li egbea. Gake menye zazɛ̃nyahelae Eliya ya nye o. Yehowae tso afia dzɔdzɔe be Baal ƒe nyagblɔɖilawo dze ku, ke Eliya ya la, Yehowa teƒenɔla koe wònye. Gawu la, Kristotɔ vavãwo nyae be yewomate ŋu atsɔ yi ɖe ame vɔ̃ɖiwo ŋu abe ale si Eliya wɔe ene o. Le Mesia ƒe vava megbe la, dzidzenu si kplɔa Yesu ƒe nusrɔ̃lawo katã lae nye nya si Kristo gblɔ na Petro be: “Gbugbɔ wò yi la ɖo eteƒe, elabena ame siwo katã tsɔa yi la, yi nue woatsi.” (Mat. 26:52) Yehowa ana Via nadrɔ̃ ʋɔnu dzɔdzɔe amewo le etsɔme.\n21. Aleke Eliya ƒe kpɔɖeŋua sɔ na Kristotɔ vavãwo egbea?\n21 Nu si wobia tso Kristotɔ vavãwo sie nye be woanɔ agbe le xɔse me. (Yoh. 3:16) Míewɔa esia ne míesrɔ̃a nuteƒewɔlawo abe Eliya ene ƒe kpɔɖeŋu. Esubɔ Yehowa ɖeka ko, eye wòde dzi ƒo na ame bubuwo be woawo hã woawɔe nenema. Eɖee fia dzinɔameƒotɔe be subɔsubɔ si zãm Satana nɔ tsɔ nɔ amewo hem ɖa le Yehowa ŋu la nye ameflunu. Eye eɖo ŋu ɖe Yehowa ŋu be wòakpɔ nyawo gbɔ tsɔ wu be wòaɖo dzi ɖe ye ŋutɔ ƒe ŋutetewo ŋu ahawɔ ye ŋutɔ ƒe lɔlɔ̃nu. Eliya ʋli tadedeagu dzadzɛa ta. Mina mí katã míasrɔ̃ eƒe xɔse!\nYehowa ƒe nyagblɔɖila Eliya gblɔ na Fia Axab be kuɖiɖi si nɔ anyi ɣeyiɣi didi la awu enu kpuie. Esia va eme “le ƒe etɔ̃lia me”—edze ƒãa be gbe si gbe Eliya ɖe gbeƒã kuɖiɖia la dzie wobui tso. (1 Fia. 18:1) Esi Eliya gblɔ be Yehowa ana tsi nadza la, eteƒe medidi hafi Yehowa na tsia dza o. Ame aɖewo aƒo nya ta be kuɖiɖia wu enu le ƒe etɔ̃lia me, si afia be menɔ anyi wòde ƒe etɔ̃ o. Gake Yesu kple Yakobo siaa gblɔ na mí be kuɖiɖia nɔ anyi “ƒe etɔ̃ kple ɣleti ade.” (Luka 4:25; Yak. 5:17) Ðe nya siawo tsi tsitre ɖe wo nɔewo ŋua?\nKura o. Nya lae nye be, le Israel nyigba dzi la, dzomeŋɔli didina vie, etea ŋu xɔa ɣleti ade. Ðikeke mele eme o be, esime dzomeŋɔlia didi wu ale si wokpɔ mɔ nɛ eye enu nɔ sesẽm megbee Eliya yi ɖagblɔ kuɖiɖia ŋu nya na Axab. Ne míagblɔe la, kuɖiɖia dze egɔme abe ɣleti ade ene do ŋgɔ. Eya ta esime Eliya ɖe gbeƒã kuɖiɖia ƒe nuwuwu “le ƒe etɔ̃lia me” tso esime wòɖe gbeƒã eƒe vava la, kuɖiɖia nɔ anyi ade ƒe etɔ̃ kple afã kloe xoxo. “Ƒe etɔ̃ kple ɣleti ade” bliboa de hafi dukɔ bliboa va ƒo ƒu ɖe Karmel To la dzi be yewoakpɔ dodokpɔ gã la teƒe.\nDe ŋugble tso ɣeyiɣi si me Eliya yi Axab gbɔ zi gbãtɔ la ŋu kpɔ. Ɣemaɣi la, dukɔa xɔe se be Baal nye “alilikpowo dola,” mawu si ana tsi nadza bene dzomeŋɔlia nawu enu. Esi dzomeŋɔlia va didi wu ale si wònɔna ɖaa la, anɔ eme be amewo nɔ biabiam be: ‘Afi kae Baal yi? Ɣekaɣie wòana tsi nadza?’ Eya ta gbeƒã si Eliya ɖe be zãmu kple tsi madza o va se ɖe esime yegblɔe hafi la anya ku dzi na Baal subɔla mawo vevie ŋutɔ.—1 Fia. 17:1.\n^ mm. 7 Kpɔ aɖaka si nye “Ɣeyiɣi Didi Kae Eliya Ƒe Ŋkekea Me Kuɖiɖia Xɔ?”\n^ mm. 9 Zi geɖe la, gbewo daa ama ɖe Karmel Toa dzi, elabena ya si ƒona yia toa dzi la lɔa tsi tso atsiaƒua dzi, si wɔnɛ be tsi kple zãmu dzana le toa dzi edziedzi. Esi wònye wosusuna be Baal ye nana tsi dzana ta la, edze ƒãa be to sia nye teƒe vevi aɖe na Baal subɔlawo. Eya ta esɔ nyuie ŋutɔ be wotia Karmel To sia si dzi ƒu kplakplakpla la be woaklo nu le Baal subɔsubɔ dzi le afi ma be enye ameflunu.\n^ mm. 12 Enyo be míade dzesii be, Eliya gblɔ na wo be: “Migaɖe dzo de ete o.” Biblia ŋuti nunyala aɖewo gblɔ be ɣeaɖewoɣi la, trɔ̃subɔla mawo zãa vɔsamlekpui siwo gɔme woɖea do ɖo, si ame aɖeke menyana o, si wɔnɛ be wòdzena na amewo be ɖe dzoa lé nukutɔe.\nNu kae míate ŋu asrɔ̃ tso Eliya gbɔ ku ɖe Yehowa ɖeka kolia subɔsubɔ ŋu?\nAleke míate ŋu asrɔ̃ Eliya ne míele nu me dzrom kple ame siwo melɔ̃ ɖe Biblia ƒe nufiafiawo dzi o?\nNu kae míate ŋu asrɔ̃ tso gbe si Eliya do ɖa le Karmel Toa dzi la me?\nMɔ kawo nue nàdi be yeasrɔ̃ Eliya ƒe xɔse le?\nEliya Ʋli Tadedeagu Dzadzɛa Ta


Ale Si Nàwɔ Anye Toɖola Nyui | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Bengali Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hiligaynon Hindi Hungarian Igbo Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Myanmar Nepali Norwegian Oromo Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Turkish Twi Ukrainian Xhosa Zulu\nAle Si Nàwɔ Anye Toɖola Nyui\nSrɔ̃wò gblɔ be: “Mèle nya si gblɔm mele na wò sem o!” Gake ègblɔ na ɖokuiwò be: ‘Mele esem hafie.’ Edze ƒãa be nu si nèse la to vovo na nya si srɔ̃wòa gblɔ. Eye esia na be migade asi nyahehe me.\nÀte ŋu aƒo asa na kuxi sia. Gake gbã la, ehiã be nànya nu siwo gbɔ wòate ŋu atso be màse nya si gblɔm srɔ̃wò le na wò la ƒe akpa vevi aɖe o togbɔ be awɔ na wò be yele to ɖomee hã.\nWò susu le nu bubu ŋu alo ɖeɖi te ŋuwò. Ðeviwo le ɣli dom, television le ɖiɖim bobobo eye nèle nya aɖe si dzɔ ɖe dziwò le dɔ me la ŋu bum. Srɔ̃wò te nya aɖe gbɔgblɔ na wò; ɖewohĩ enɔ gbɔgblɔm be ame aɖe be yeava srã mi kpɔ fiẽ ma. Èlɔ̃ ta, gake ɖe nèse nya si tututu wògblɔ na wòa? Ðewohĩ mèsee o.\nÈsea srɔ̃wò ƒe nyawo gɔme bubui. Èbunɛ be nya aɖe anya be ɖe ye srɔ̃ ƒe nyawo me eye nèse eƒe nyawo gɔme bubui kura. Le kpɔɖeŋu me, tsɔe be srɔ̃wò gblɔ be: “Èzã ɣeyiɣi gbogbo aɖewo le dɔ me le kwasiɖa sia me loo.” Esi nèsusui be nya hem wòle ɖe ye ŋu ta la, èɖo eŋu nɛ be: “Menye gbɔnyee wòtso o! Èle ga zãm akpa eya ta ele be mawɔ dɔ ɣeyiɣi gbogbo aɖewo.” Srɔ̃wòa gblɔ dzikutɔe be: “Menye ɖe mèle fɔ bum wò o ɖe!” Le nyateƒe me la, nu si ko srɔ̃wòa di be yeagblɔe nye be anyo be yewoadi ɣeyiɣi aɖi ɖe eme le kwasiɖa ƒe nuwuwu.\nMèsea eƒe nyawo vɔ hafi nɔa ale si nàkpɔ wo gbɔe dim o. Marcie * gblɔ be: “Ɣeaɖewoɣi la, ɖeko medina be magblɔ ale si mese le ɖokuinye me tso nanewo ŋu na srɔ̃nye Mike, gake eya dina be yeagblɔ ale si makpɔ wo gbɔ la nam. Ðeko medi be wòase nye nyawo nam, menye be wòakpɔ wo gbɔ nam o.” Nu kae nye kuxia? Mike ƒe susu katã le ale si wòawɔ akpɔ kuxia gbɔe ŋu. Esia ate ŋu ana be mase Marcie ƒe nya aɖewo o alo mase ɖeke kura o.\nNu ka kee ɖanye kuxia o, aleke nàwɔ anye toɖola nyui?\nÐo to bliboe. Nya vevi aɖe le srɔ̃wò si wòdi be yeagblɔ na wò, gake ɖe nèle klalo be yeasea? Ðewohĩ mèle klalo o. Anye be wò susu le nu bubu dzi le gaƒoƒo sia tututu me. Ne nenemae la, mègawɔ abe ɖe nèle to ɖom ene evɔ wò susu nanɔ nu bubu ŋu o. Ne anya wɔ la, dzudzɔ nu si wɔm nèle eye nàɖo to srɔ̃wòa bliboe alo àte ŋu abia tso esi be wòalala yeawɔ vɔ.—Biblia ƒe gɔmeɖose: Yakobo 1:19.\nMiɖoe be yewomatso nya le yewo nɔewo nu o. Ne srɔ̃wò le nu ƒom la, mègaxɔ nya le enu alo agbe eƒe nya aɖe o. Aɖo dziwò be nàƒo nu. Eya ta ne srɔ̃wòa le nu ƒom la, ɖo toe.—Biblia ƒe gɔmeɖose: Lododowo 18:13.\nBia nya. Esia ana nàse nya si gblɔm srɔ̃wòa le gɔme nyuie. Marcie si ƒe nya míegblɔ va yi gblɔ be: “Edzɔa dzi nam ne srɔ̃nye bia nyam. Enana mekpɔnɛ be etsɔ ɖe le nya si gblɔm mele nɛ la me.”\nMègase eƒe nyawo ko o, ke dze agbagba nàse wo gɔme hã. Lé ŋku ɖe ale si wòle alɔ ɖem ɖe nya dzi, ale si wòle ŋku ʋãm kple eƒe gbe ƒe ɖiɖime ŋu. Ne egblɔ be, “Enyo” ate ŋu afia be “Menyo o,” esia anɔ te ɖe gbe si wòtsɔ gblɔ nya lae dzi. “Mèdina be yeakpe ɖe ŋunye gbeɖe o” ate ŋu afia be “Mesena le ɖokuinye me be nyemele vevie na wò o.” Dze agbagba nànya nya si tututu wòdi be yeagblɔ togbɔ be meɖee gblɔ o hã. Ne menye nenema o la, miava nɔ nya ʋlim le nya si srɔ̃wòa gblɔ la ŋu ke menye nu si eƒe nyawo fia la ŋu o.\nNɔ to ɖomee. Mègatu to alo mègadzo le egbɔ ne eƒe nyawo medo dzidzɔ na wò o gɔ̃ hã o. Ke ne srɔ̃wòa le nya hem ɖe ŋuwò ɖe? Aƒetɔ Gregory si ɖe srɔ̃ ƒe 60 kple edzivɔwoe nye esia ɖo aɖaŋu be: “Nɔ to ɖom srɔ̃wòa. Tsɔ ɖe le nya si gblɔm wòle me vevie. Esia bia ɖokuidziɖuɖu, gake aɖe vi na wò.”—Biblia ƒe gɔmeɖose: Lododowo 18:15.\nTsɔ ɖe le eme na srɔ̃wòa vevie. Menye nuwɔna dzro aɖe koe toɖoɖo nyuie nye o, ke boŋ enye mɔ si dzi wotona ɖea lɔlɔ̃ fiana. Ne ètsɔ ɖe le nya si gblɔm srɔ̃wò le me vevie la, anɔ bɔbɔe be nàlé to ɖe nya si gblɔm wòle la ŋu eye eƒe nyawo anɔ nuwò vivim. Le mɔ sia nu la, ke èle wɔwɔm ɖe Biblia ƒe aɖaŋuɖoɖo sia dzi be: “Miaƒe ŋku naganɔ mia ŋutɔwo ƒe nuwo ƒe nyonyo ɖeɖe ko ŋu o, ke nenɔ ame bubuwo tɔ hã ƒe nyonyo ŋu.”—Filipitɔwo 2:4.\n^ mm. 9 Míetrɔ ŋkɔ siwo le nyati sia me.\n‘Ðe abla le nusese me, nànɔ blewu le nuƒoƒo me.’—Yakobo 1:19.\n“Ne ame aɖe mekpɔ se nya, hafi ɖo eŋu o la, bometsitsi kple ŋukpe wònye nɛ.”—Lododowo 18:13.\n“Nunyala ƒe to dia sidzedze yome.”—Lododowo 18:15.\nNE ÈLE NU ƑOM\nNe èle nu ƒom esime srɔ̃wò le xɔ bubu me alo eƒe susu le nu bubu aɖe ŋu la, ɖe wòase nya si gblɔm nèlea? Ðewohĩ anyo be nàna srɔ̃wò natrɔ susu ɖe ŋuwò gbã alo nàlala va se ɖe ɣeyiɣi si sɔ nɛ.—1 Petro 3:8.\nBu Biblia me kpɔɖeŋu sia ŋu kpɔ: Esi Yesu di be yeagblɔ nya aɖe na eƒe nusrɔ̃lawo tso ɖokuibɔbɔ ŋu la, megbãe ɖe wo dome gboo o. Elala va se ɖe ɣeyiɣi si sɔ be nusrɔ̃lawo nate ŋu aɖo to hafi. Eyome eyɔ eƒe apostoloawo va eɖokui gbɔ hegblɔe na wo.—Marko 9:33-35; 12:41-44.\nMina Mawu Nafia Mɔ Mi Ne Dzidzɔ Nanɔ Miaƒe Srɔ̃ɖeɖea Me\nNyabiase bɔbɔe eve siawo ate ŋu akpe ɖe mia ŋu miaƒe srɔ̃ɖeɖea nakpɔ dzidzedze wu.\nAle Si Mialɔ̃ Ðe Nu Ðeka Dzi


1 Samuel 30 | Biblia Le Internet Dzi | Xexe Yeye Gɔmeɖeɖe\nAmalektɔwo dze Ziklag dzi hetɔ dzoe (1-6)\nDavid tsɔ Mawu do ŋusẽ eɖokui (6)\nDavid ɖu Amalektɔwo dzi (7-31)\nDavid gbugbɔ xɔ aboyomeawo (18, 19)\nDavid ƒe ɖoɖo ku ɖe aboyonuawo mama ŋu (23, 24)\n30 Esime David kple eƒe amewo gbɔ va Ziklag+ le ŋkeke etɔ̃a gbe la, wokpɔe be Amalektɔwo+ va dze anyiehe* gome kple Ziklag dua dzi, eye wosi Ziklag hetɔ dzoe. 2 Eye woɖe aboyo nyɔnuwo+ kple ame siwo katã le dua me, ɖeviwo kple tsitsiawo siaa. Womewu ame aɖeke o, ke boŋ wokplɔ wo dzoe. 3 Esi David kple eƒe amewo va dua me la, wokpɔ be wotɔ dzoe, eye woɖe aboyo wo srɔ̃wo kple wo viŋutsuwo kpakple wo vinyɔnuwo. 4 Eya ta David kple ame siwo le eŋu la fa avi kple ɣli, va se ɖe esime avia meganya le fafam na wo o. 5 Woɖe aboyo David srɔ̃ eve siwo nye Ahinoam si tso Yezreel, kple Abigail, si nye Karmeltɔ Nabal ƒe ahosi.+ 6 Nya la te ɖe David dzi ŋutɔ, elabena ameawo gblɔ be yewoaƒu kpee, elabena ŋutsuawo* do dziku vevie le wo viŋutsu kple wo vinyɔnu siwo wokplɔ dzoe ta. Eya ta David tsɔ Yehowa eƒe Mawu la do ŋusẽ eɖokui.+ 7 Eye David gblɔ na nunɔla Abiatar,+ Ahimelek vi la be: “Meɖe kuku, tsɔ kɔmewu+ la va afii nam.” Eye Abiatar tsɔ kɔmewu la vɛ na David. 8 Eye David bia gbe Yehowa+ be: “Mati adzoha sia yomea? Matu woa?” Eɖo eŋu nɛ be: “Ti wo yome, elabena àtu wo godoo, eye àxɔ miaƒe nu sia nu si wotsɔ dzoe la le wo si.”+ 9 Enumake David dze mɔ kple ŋutsu alafa ade+ siwo le eŋu la, eye wova ɖo Besor-tɔʋu* la gbɔ, eye ame aɖewo tsi afi ma. 10 Eye David kple ŋutsu alafa ene la ti wo yome, ke ŋutsu alafa eve, siwo ŋu ɖeɖi te belibeli ale gbegbe be womate ŋu atso Besor-tɔʋua o la, tsi anyi.+ 11 Wova ke ɖe Egipte ŋutsu aɖe ŋu le gbe me. Eye wokplɔe va David gbɔ hena aboloe be wòaɖu, eye wona tsii be wòano. 12 Wona gbotsetsebolo kakɛ ɖeka kple waintsetse ƒuƒu bolo eve hãe. Eye wòɖui, eye ŋusẽ gaɖo eŋu,* elabena ŋkeke etɔ̃ kple zã etɔ̃e nye ema meɖu abolo alo no tsi o. 13 Eye David biae be: “Ame ka ƒe amee nènye, eye afi kae nètso?” Eɖo eŋu be: “Egiptetɔe menye, eye menye Amalektɔ aɖe ƒe kluvi, ke nye aƒetɔ gblẽm ɖi ŋkeke etɔ̃e nye esia elabena medze dɔ. 14 Míeyi ɖadze Keretitɔwo+ ƒe anyiehe* kple Yuda-nyigba kpakple Kaleb+ ƒe anyiehe* nyigbawo dzi, eye míetɔ dzo Ziklag.” 15 Eye David biae be: “Àkplɔm ayi adzoha sia gbɔa?” Eɖo eŋu be: “Tà Mawu nam be, màwum o, eye màtsɔm ade asi na nye aƒetɔ o; ekema makplɔ wò ayi adzoha sia gbɔ.” 16 Eya ta ekplɔe yi afi si wokaka ɖe anyigba la katã dzi, le nu ɖum le nu nom hele aglo tum le aboyonu gbogbo siwo katã woha tso Filistitɔwo ƒe anyigba kple Yuda-nyigba dzi la ta. 17 Eye David si wo tso fɔŋli va se ɖe fiẽ, eye wòtsrɔ̃ wo; wo dometɔ aɖeke mesi o,+ negbe ɖekakpui alafa ene siwo do kposɔ la koe si. 18 Eye David xɔ nu siwo katã Amalektɔwo ha la,+ eye David xɔ srɔ̃a eveawo hã. 19 Naneke mebu o, woxɔ ɖeviwo kple ame tsitsiwo, wo viŋutsuwo kple wo vinyɔnuwo kpakple nu sia nu,+ si woha. David xɔ nu sia nu gbɔe. 20 David kplɔ alẽhawo kple nyihawo, eye wokplɔ wo dze woawo ŋutɔwo ƒe lãhawo ŋgɔ. Eye wogblɔ be: “David ƒe aboyonue nye esia.” 21 Emegbe David va ɖo ŋutsu alafa eve, siwo ŋu ɖeɖi te belibeli ale gbegbe be womete ŋu kplɔ David ɖo o, eye wona wotsi Besor-tɔʋua+ nu la gbɔ, eye woyi ɖakpe David kple ame siwo le eŋu la. Esi David gogo ameawo la, ebia woƒe agbe ta se. 22 Ke ame vlowo kple yakame siwo le ŋutsu siwo kplɔ David ɖo yi dome la gblɔ be: “Esi womeyi kpli mí o ta la, míana aboyonu si míexɔ la ƒe ɖeke wo o, ke boŋ wo dometɔ ɖe sia ɖe nekplɔ srɔ̃a kple viawo ko ne wòadzo.” 23 Ke David gblɔ be: “Nɔvinyewo, migawɔ alea o! Yehowae tsɔ nu siawo na mí, ekpɔ mía ta, eye wòtsɔ adzoha si va dze mía dzi la de asi na mí.+ 24 Eye ame kae aɖo to mi le nya sia me? Ke ame si de aʋa la ƒe gome nasɔ kple ame si tsi agbawo gbɔ la ƒe gome.+ Ame sia ame naxɔe sɔsɔe.”+ 25 Eye tso gbe ma gbe dzi la, nya si David gblɔ la zu se kple ɖoɖo le Israel va se ɖe egbe sia. 26 Esi David va ɖo Ziklag la, eɖo aboyonu la ƒe ɖe ɖe Yuda ƒe ametsitsi siwo nye exɔlɔ̃wo hegblɔ be: “Mixɔ nunana* sia tso Yehowa ƒe futɔwo ƒe aboyonuwo me.” 27 Eɖoe ɖe ame siwo le Betel,+ ame siwo le Ramot le Negeb* kple ame siwo le Yatir,+ 28 ame siwo le Aroer, ame siwo le Sifmot kple ame siwo le Estemoa,+ 29 ame siwo le Rakal, ame siwo le Yerameltɔwo+ ƒe duwo me kple ame siwo le Kenitɔwo+ ƒe duwo me, 30 ame siwo le Horma,+ ame siwo le Borasan kple ame siwo le Atak, 31 ame siwo le Hebron+ kple teƒe siwo katã David kple eƒe amewo to.\n^ Alo, “Yuda ƒe anyiehe.”\n^ Alo, “elabena luʋɔawo.”\n^ Kpɔ Nya Tɔxɛwo Gɔmeɖeƒea, “Tɔʋu.”\n^ Egɔmeɖeɖe tẽe, “eƒe gbɔgbɔ gaɖo eme.”\n^ Alo, “Negeb.”\n^ Egɔmeɖeɖe tẽe, “yayra.”\n^ Alo, “anyiehe.”


Hebritɔwo 13 | Biblia Le Internet Dzi | Xexe Yeye Gɔmeɖeɖe (1984)\n13 Mina miaƒe nɔvilɔlɔ̃ nayi edzi ɖaa. 2 Migaŋlɔ amedzrowɔwɔ be o, elabena to esia dzi la, ame aɖewo wɔ amedzro na mawudɔlawo, evɔ woawo ŋutɔwo menya o. 3 Minɔ ŋku ɖom ame siwo le gaxɔ me bablawo me la dzi abe ɖe wobla miawo hã kpe ɖe wo ŋu ene, kple ame siwo ŋu wole ŋlɔmi wɔm le, esi wònye mia ŋutɔwo hã miekpɔtɔ le ŋutilã me ta. 4 Bubu nanɔ srɔ̃ɖeɖe ŋu le amewo katã dome, eye woagaƒo ɖi srɔ̃ɖeba la o, elabena Mawu adrɔ̃ ʋɔnu agbe gbegblẽ nɔlawo kple ahasiwɔlawo. 5 Mina miaƒe agbenɔnɔ navo tso galɔlɔ̃ me, eye nu siwo le mia si fifia la nadze mia ŋu. Elabena egblɔ be: “Nyemaɖe asi le ŋuwò gbeɖe o, eye nyemagblẽ wò ɖi hã akpɔ o.” 6 Ale be dzi naɖo mía ƒo bliboe míagblɔ be: “Yehowa ye nye nye kpeɖeŋutɔ; nyemavɔ̃ o. Nu kae amegbetɔ ate ŋu awɔm?” 7 Miɖo ŋku ame siwo le ŋgɔ xɔm le mia dome la dzi, ame siwo gblɔ Mawu ƒe nya la na mi, eye esi miele ŋku lém ɖe nu siwo dona tso woƒe agbenɔnɔ me ŋu la, misrɔ̃ woƒe xɔse. 8 Ame si Yesu Kristo nye la koe wònye etsɔ kple egbe yi mavɔmavɔ me. 9 Migana nufiafia manyatalenu vovovowo nahe mi ayii o; elabena enyo be woatsɔ amenuveve ali ke dzi la, menye to nuɖuɖu, siwo me viɖe aɖeke medo tso na ame siwo wɔa wo ŋu dɔ o, la me o. 10 Vɔsamlekpui aɖe le mía si, si dzi ame siwo wɔa subɔsubɔdɔ kɔkɔe le le agbadɔ me la mekpɔ mɔ aɖu nu le o. 11 Elabena wotɔa dzo lã siwo ƒe ʋu nunɔlagã tsɔna yia kɔkɔeƒea le nu vɔ̃ ŋuti la ƒe ŋutilãwo le asaɖa la godo. 12 Esia tae Yesu hã kpe fu le agbo la godo ɖo, bene wòatsɔ ye ŋutɔ ƒe ʋu akɔ dukɔ la ŋu. 13 Eya ta mina míado go ayi egbɔ le asaɖa la godo, eye míatsɔ vlodoame si wòtsɔ la, 14 elabena du aɖeke mele mía si le afi sia, si anɔ anyi ɖaa o, ke boŋ míele esi ava va la dim vevie. 15 Mina míato edzi atsɔ kafukafuvɔsa, si nye nuyi siwo ʋua eƒe ŋkɔ me le dutoƒo la ƒe kutsetse, anɔ Mawu nam ɣesiaɣi. 16 Gawu la, migaŋlɔ nyuiwɔwɔ kple nunana ame bubuwo be o, elabena nenem vɔsa siawo dzea Mawu ŋu ŋutɔ. 17 Miɖo to ame siwo le ŋgɔ xɔm le mia dome la, eye mibɔbɔ mia ɖokui, elabena wole miaƒe luʋɔwo ŋu dzɔm, abe ame siwo ana akɔnta ene; bene woawɔ esia kple dzidzɔ, eye menye kple hũɖeɖe o, elabena esia agblẽ nu le mia ŋu. 18 Minɔ gbedodoɖa dzi ɖe mía ta, elabena míeka ɖe edzi be dzitsinya anukwaretɔ le mía si, elabena míedina be míawɔ nu le anukwareɖiɖi me le nuwo katã me. 19 Gake mele nu xlɔ̃m mi etɔxɛe be miawɔ esia, bene woagatsɔm ana mi kaba. 20 Ke ŋutifafa ƒe Mawu, ame si fɔ alẽawo ƒe kplɔla gãtɔ, si nye mía Aƒetɔ Yesu, hekpe ɖe nubabla mavɔ ƒe ʋu la ŋu, tso ame kukuwo dome la, 21 natsɔ nu nyui sia nu nyui adzra mi ɖo, bene miawɔ eƒe lɔlɔ̃nu, eye wòawɔ nu si dze eŋu la le mía me to Yesu Kristo dzi; ame si tɔ anye ŋutikɔkɔe tso mavɔ me yi mavɔ me. Amen. 22 Ke mele nu xlɔ̃m mi, nɔviwo, be mialɔ̃ faa axɔ dzideƒonamenya sia, elabena le nyateƒe me la, nya ʋɛ aɖewo koe meŋlɔ ɖe agbalẽ sia me ɖo ɖe mi. 23 Minyae be woɖe asi le mía nɔvi Timoteo ŋu, eye ne eva ɖo kaba la, mía kplii míakpɔ mi. 24 Mido gbe na ame siwo katã le ŋgɔ xɔm le mia dome kple ame kɔkɔewo katã nam. Ame siwo le Italia la do gbe na mi. 25 Amenuveve nanɔ anyi kpli mi katã.


Mekpɔ Ablɔɖe Vavã Mlɔeba! | Agbemeŋutinya\nNYATI SI LE AKPAA DZI Nu Ka Tae Amewo Ðua Kristmas?\nNYATI SI LE AKPAA DZI Ŋkuɖoɖo Yesu Kristo Dzi\nNYATI SI LE AKPAA DZI Dzidzɔ Si Tsoa Nunana Me\nNYATI SI LE AKPAA DZI Alɔdodo Ame Siwo Hiã Tu\nNYATI SI LE AKPAA DZI Ƒomea Nawɔ Ðeka\nNYATI SI LE AKPAA DZI ‘Ŋutifafa Nanɔ Ame Siwo Dzea Eŋu La Dome’\nNYATI SI LE AKPAA DZI Woke Ðe Nu Si Nyo Wu Ŋu\nOUR READERS ASK Nu Ka Tae Ame Aɖewo Meɖua Kristmas O?\nDRAW CLOSE TO GOD Ðe Wò Ŋkɔ Le Mawu Ƒe “Ŋkuɖodzigbalẽ” Mea?\nAGBEMEŊUTINYA Mekpɔ Ablɔɖe Vavã Mlɔeba!\nLEARN FROM GOD'S WORD Nu Ka Tae Mawu Dɔ Yesu Ðe Anyigba Dzi Ðo?\nÐe Nèxɔe Se Be Yenɔ Agbe Kpɔ Hafi Va Dzɔa?\nÐe Medi Nya Na Ðokuinyea?\nLekewɔnu Siwo Wozã Le Biblia Ŋlɔɣiwo\n“Nu Si Dzɔ La Womate Ŋu Atrɔe O”\nTEACH YOUR CHILDREN Yotam Wɔ Nuteƒe Togbɔ Be Kuxiwo Nɔ Ƒomea Me Hã\nTia gbegbɔgblɔ Eʋegbe\nGbetakpɔxɔ | December 2012\nGBE BUBU Afrikaans Albanian Amharic Arabic Armenian Bulgarian Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Korean Lithuanian Malagasy Myanmar Norwegian Polish Portuguese Romanian Russian Sepedi Serbian Sesotho (Lesotho) Setswana Shona Sinhala Slovak Slovenian Spanish Swedish Tagalog Tsonga Turkish Twi Ukrainian Vietnamese Xhosa Zulu\nMekpɔ Ablɔɖe Vavã Mlɔeba!\nAbe ale si Maria Kilin gblɔe ene\nDzɔlawo dometɔ ɖeka nɔ mía kom hegblɔ bena: “Ame aɖeke mele mia ta biam o. Miate ŋu atsi afi sia.” Aleke wòdzɔe be míaƒe ƒomea si nye Russiatɔ dovevienuwo, siwo nye ŋutifafamewo la va zu aboyomewo le North Korea le ƒe 1950 me, si nye ƒe atɔ̃ tso esime Xexemeʋa II ke?\nLE NYE dzigbe ŋuti nuŋlɔɖiwo nu la, wodzim le ƒe 1924 me. Anɔ eme be kɔƒe si me wodzim lee nye Shmakovka, si te ɖe China ƒe dea ŋu le Russia ƒe Ɣedzeƒe Ʋĩ.\nKɔƒe si nye Shmakovka, le Primorskiy Kray, le Russia ƒe Ɣedzeƒe Ʋĩ, afi si wodzim le\nGbe ɖeka adzoblasuwo va kplɔ fofonye kple fonyewo dzoe, eye danye megakpɔ wo o. Nuɖuɖukpɔkpɔ na ɖevi gbogbo siwo susɔ ɖe aƒea me la va zu dɔ na danye. Míaƒe aƒelika aɖe do susua ɖa be yeakplɔ mí ɖeviawo ayi ɖe Russia Orthodɔks sɔlemea ƒe tsyɔ̃eviwodzikpɔƒe ahagblɔ be mía dadae gblẽ mí ɖi.\nDanye lɔ̃ ɖe edzi, elabena ɖewohĩ ne ɖe mewɔe alea o la, anye ne dɔwuame kplɔ mí yi tsiẽƒe. Meva se nu si tae danye kplɔ mí yi ɖada ɖe tsyɔ̃eviwodzikpɔƒea ɖo la gɔme. Ðewohĩ esiae na míetsi agbe. Mexɔ ƒe 80 kple edzivɔwo fifia, ke hã danye ƒe nyametsotso ma gatena ɖe dzinye kokoko.\nMía kple Ivan ƒe srɔ̃ɖegbe le ƒe 1941 me\nLe ƒe 1941 me la, meʋu yi Korea, afi si mía kple Russia ŋutsu dɔmenyotɔ aɖe si ŋkɔe nye Ivan, míeɖe mía nɔewo le. Míedzi mía vinyɔnu Olya le Korea ƒe dugã Seoul me le ƒe 1942 me. Míedzi mía viŋutsu Kolya hã le afi ma le ƒe 1945 me, kple eyometɔ Zhora le ƒe 1948 me. Srɔ̃nye nɔ fiase si nɔ mía si la dzi kpɔm, eye nye hã menye nutɔla. Esi wònye be Japantɔwo nɔ Seoul dzi ɖum ta la, mía viwo va srɔ̃ Japangbea, ke hã Russiagbee míedona le aƒe me. Do ŋgɔ na ƒe 1950 la, ŋutifafa nɔ Sovietɔwo, Amerikatɔwo, kple Koreatɔ siwo nɔ Seoul la dome. Wo katã wonye míaƒe asisiwo.\nNorth Koreatɔwo Ðe Aboyo Mí\nNuwo va trɔ kpata le ƒe 1950 me. North Korea-srafowo va dze Seoul dzi hexɔ dua. Míete ŋu si o, eye wova lé mí kpe ɖe amedzrovi bubu siwo le dua me la ŋu. Le ƒe etɔ̃ kple afã me la, wokplɔ mí kpe ɖe Britain, Russia, Amerika kple Franse aboyome bubuwo ŋu, eye wonana mí ame hahoo la míetoa afɔ ɖatsia teƒe vovovowo le North Korea godoo. Afi sia afi si mlɔƒe le ko la, míetsia afi ma dɔna, eye míenɔa bebem le bɔmbdada si nɔ edzi yim ta.\nƔeaɖewoɣi la, míenɔa aƒe siwo me dzoƒuƒe le le vuvɔŋɔliwo, eye wonaa nuɖuɖu mí wòsua mí. Gake zi geɖe la, ƒo koe míeɖuna hetsia aƒedowo me le vuvɔ la me. Mía dome ame geɖe ku le nunyuimakpɔɖu kple bemaléname ta. Etena ɖe dzinye ŋutɔ ne mekpɔ vinyewo wole fu kpem. Ɣemaɣi la, vuvɔŋɔli ɖo kaba le North Korea, eye meɖo ŋku edzi be menɔa ŋu zã bliboa henɔa kpewo dem dzo me be matsɔ ade vinyewo te ale be vuvɔ nagawɔ wo o.\nLe dzomeŋɔli la, Koreatɔ siwo le kɔƒewo me la fia nu miemie siwo nyo na ɖuɖu la mí, eye míedia amagbewo, atikutsetsewo kple hlowo le gbe me ɖuna. Edze ƒãa be womelé fu mí o, ke boŋ míaƒe nu wɔ nublanui na wo. Le esi nuɖuɖua mesua mí o ta la, mesrɔ̃ ale si woléa akpɔkplɔ ɖana. Etena ɖe dzinye ŋutɔ ne vinyewo le kukuɖeɖe dzi nam atraɖii be yewoaɖu akpɔkplɔlã.\nGbe ɖeka le October me la, woɖe gbe na mí be míaʋu ayi Manp’o. Wogblɔ na mí be wowɔ ɖoɖo be woakɔ ɖeviwo kple dɔnɔwo ɖe tasiaɖamwo me. Wotsɔ Olya kple fofoa kpe ɖe ame siwo to afɔ la ŋu. Mía kple Olya yometɔ eveawo míetsɔ dzitsitsi nɔ lalam ŋkeke geɖe be tasiaɖamawo nava. Mlɔeba tasiaɖamawo va ɖo.\nWolɔ dɔnɔawo kɔ ɖe wo nɔewo dzi abe nake ene. Nu sia teƒe kpɔkpɔ dzi ŋɔ nam ŋutɔ! Mekpa Zhora ɖe me hedze agbagba be matsɔ Kolya ada ɖe tasiaɖam aɖe ƒe dzogoe ɖeka, gake ede asi avifafa me sesĩe gblɔ be: “Dada, Dada, medi be mazɔ kpli wò! Meɖe kuku mègagblẽm ɖi o!”\nKolya tsɔ eƒe asi sue la lé nye awu sesĩe henɔ du ƒum le yonyeme tututu. Woda tu aboyome geɖe le mɔzɔzɔ ma si xɔ ŋkeke geɖe la me. Akpaviãwo nɔ mía yome henɔ dɔ tɔm ame siwo ku ɖe mɔa dzi. Mlɔeba la, míeva ke ɖe srɔ̃nye kple Olya ŋu. Míewɔ atuu na mía nɔewo kple aɖatsiwo. Menɔ ŋu zã ma me hede kpewo dzo me be matsɔ ade dzo lãme na vinyewo. Esi wònye be wo katã wotsi agbe ta la, nye dzi dze eme.\nEsi míete ɖe liƒo si tsò North Korea kple South Korea dome ŋu le ƒe 1953 me la, nɔnɔmeawo va ka ɖe eme na mí vie wu. Wona awu yeyewo, afɔkpawo, abolo kple numeɖenuwo gɔ̃ hã mí. Emegbe kpuie ko la, woɖe asi le Britaintɔwo kple Franseawo ŋu. Ke míawo ya míeva nɔ abe ame siwo metso dukɔ aɖeke me o ene. Esi aboyome susɔeawo dzo la, míawo koe va tsi anyi. Míefa avi le dziɖeleameƒo ta, eye míedo kpo nuɖuɖu. Ɣeyiɣi sia mee dzɔla Koreatɔ la gblɔ dzivenya si dze le nyati sia ƒe gɔmedzedze la.\nMíedze Agbe Yeye Gɔme Le United States\nNukutɔe la, esia megbe kpuie koe wokplɔ mí yi South Korea ƒe afi si aʋa menɔ edzi yim le o. Esi Amerika asrafomegãwo bia gbe mí vɔ la, woɖe mɔ na mí be míaʋu aɖatsi United States. Míeɖo meli yi San Francisco si le California, eye kpekpeɖeŋunahabɔbɔ aɖe kpe ɖe mía ŋu. Emegbe míeʋu yi Virginia, afi si míaƒe ame nyanyɛ aɖewo kpe ɖe mía ŋu míekpɔ dɔ le. Mlɔeba la, míeʋu yi Maryland ɖatsi afi ma koŋ.\nMía kple srɔ̃nye kple mía vi eve le ƒe 1954 me\nNuwo abe mɔ̃ si wotsɔna kplɔa xɔ mee ene la gɔ̃ hã kpɔkpɔ wɔ nuku na mí. Esi míenye amedzrowo ta la, ele na mí be míanɔ dɔ wɔm sesĩe gaƒoƒo geɖe. Gake ne mekpɔ be amedzrovi siwo nu dze edzi na la le ame siwo va dukɔa me teti tafam la, etena ɖe dzinye. Esi míeva ɖo teti la, míedo go Russia Orthodɔks tɔwo ƒe nunɔla aɖe si gblɔ na mí be: “Dukɔ si woyra mee miele fifia. Ne miedi be nu nadze edzi na mi la, ke miƒo asa na mia detɔwo.” Eƒe nyawo wɔ mo yaa nam, eye metɔtɔ. Menye ɖe wòle be míakpe ɖe mía nɔewo ŋu boŋ oa?\nLe ƒe 1970 me la, ŋutsu aɖe si ŋkɔe nye Bernie Battleman, si nye Yehowa Ðasefo la, va mía ƒe me be yeadzro Biblia me kpli mí. Ame sesẽe wònye, eye egblɔa nyawo kaŋkaŋ abe míawo ke ene. Míedzro Biblia me gaƒoƒo geɖe. Esi wònye be Orthodɔks tɔwo ƒe tsyɔ̃eviwodzikpɔƒe ye menɔ tso ɖevime ta la, menya woƒe hamenufiafiawo ɖe ta me. Gake meva tame nam kpɔ be Biblia nanɔ nye ŋutɔ asinye o! Bernie tsɔ Biblia aɖe vɛ na mí hegblɔ be: “Esi melɔ̃ mi tae mele Biblia sia tsɔm na mi ɖo.” Eɖe mí fia Ben, si nye Ðasefo Russiagbedola aɖe si tso Belarus.\nBen kple srɔ̃a gbɔ dzi ɖi ɖo Biblia me nya siwo mebia wo la ŋu nam. Ke hã, mexɔe se be Ðasefowo anya trɔ nuwo le ŋɔŋlɔ kɔkɔea me. Nu si ku dzi nam vevie ye nye be woƒe agbalẽwo gblɔ be Maria dzi vi bubuwo kpe ɖe Yesu ŋu, evɔ wofia mí le sɔlemea be vi bubuwo menɔ esi o.\nMeƒo ka na xɔ̃nye aɖe si nye Polandtɔ, hegblɔ nɛ be wòakpɔ eƒe Polandgbe me Biblia me ɖa be nya kae le Mateo 13:55, 56 hã. Esi wòxlẽ mawunyakpukpuia nam la, ewɔ nuku nam ŋutɔ be nɔviwo nɔ Yesu si! Xɔ̃nyea hã yɔ eƒe ame nyanyɛ aɖe si wɔa dɔ le Washington, D.C. ƒe agbalẽdzraɖoƒe aɖe (Library of Congress) hegblɔ nɛ be wòadi mawunyakpukpui sia le Biblia gɔmeɖeɖe vovovoawo katã me. Exɔlɔ̃a gblɔ nɛ be nya ma ke koe dze le wo katã me be: Nɔviŋutsuwo kple nɔvinyɔnuwo nɔ Yesu si!\nBiabia bubu geɖewo ganɔ asinye. Nu ka tae ɖeviwo kuna? Nu ka tae dukɔwo le aʋa wɔm? Nu ka tae gbe ɖeka dolawo gɔ̃ hã mesea nu gɔme na wo nɔewo o? Ale si wotsɔ Biblia ɖo nya mawo ŋui nam la dzɔ dzi nam ŋutɔ. Meva srɔ̃e be menye Mawu ƒe lɔlɔ̃nue nye be amegbetɔwo nanɔ fu kpem o. Esi meva nya be magakpɔ nye ame vevi siwo ku le aʋa vovovowo me ake la, dzi dzɔm wu gbɔgblɔ. Vivivi la, Yehowa va nye Ame ŋutɔŋutɔ nam.\nGbe ɖeka mía kple vinyeŋutsu si gbɔ tso aʋagbedzi le Vietnam, si dzi nu te ɖo vevie la míetsi tsitre ɖe nɔnɔmetata siwo mezãna le tadeagu me la ŋkume henɔ koko ƒom na Mawu. Enumake mekpɔe dze sii be Yehowa, Mawu vavã lae wòle be mado gbe ɖa na, ke menye nɔnɔmetataawo o. Mevuvu nɔnɔmetataawo, eye mekpɔe be pepa si woɖo atsyɔ̃ na la koe wonye. Sɔlemea mee meƒle wo le, gake le zã ma me la, metsɔ wo ƒu gbe.\nMenɔ bɔbɔe nam be mado le sɔleme si me menɔ tso nye ɖevime ke la me o. Gake meva de asixɔxɔ Biblia ƒe nufiafiawo ŋu wu nu bubu ɖe sia ɖe. Ƒe ɖeka megbe la, mía kple vinyenyɔnua kple srɔ̃nye míeyi ɖakpe kple Russia Orthodɔks nunɔlaa. Metsɔ agbalẽ aɖe si me meŋlɔ Biblia me biabia gbogbo aɖewo siwo te meŋlɔ mawunyakpukpuiwo ɖo la ɖe asi. Esi menɔ mawunyakpukpuiawo xlẽm na nunɔlaa la, eʋuʋu ta hegblɔ be, “Miebu.” Egblɔ na mí be míagava ye gbɔ azɔ o.\nNudzɔdzɔ sia wɔ dɔ ɖe vinyenyɔnu Olya, si ƒe mo sẽ, eye wòlɔ̃a nyagɔmekuku la dzi. Eya hã te Biblia sɔsrɔ̃ moveviɖoɖotɔe, eye wòva nɔ Ðasefowo ƒe kpekpewo dem kplim le ema megbe kpuie. Mexɔ nyɔnyrɔ le ƒe 1972 me, eye Olya hã xɔ nyɔnyrɔ le ƒe si kplɔe ɖo me.\nMele abɔ me le mía ƒe me le Maryland, U.S.A. le ƒe 1990 lɔƒo\nMíaƒe ƒomea ƒe dzideƒonameɖokuinyae nye, Lé fɔ ɖe nu si dze ŋgɔwò fifia ŋu, ɖe susu ɖa le tsãtɔ ŋu. Eya ta, míehena ɖe megbe le nu si dzi míeka ɖo be ele eteƒe la wɔwɔ ŋu o, ne enye nu yeye gɔ̃ hã. Esi mía kple vinyenyɔnua kpakple Mawu dome va nɔ kplikplikpli la, míeva di vevie be míayi amewo ƒe aƒewo me aɖagblɔ nu siwo srɔ̃m míenɔ la na wo. Gake le nyateƒe me la, ale si megblɔa nyawo kaŋkaŋ la nana wòva hiãna ɣeaɖewoɣi be ame bubuwo nagbugbɔ agblɔ nya siwo megblɔ la ameŋububutɔe. Ke hã, meva srɔ̃ ale si maƒo nu na ame ƒomevi vovovo siwo tso dukɔ vovovowo me siwo hã nɔ dzidzeme dim le agbe me, abe nye ke ene, la nyuie.\nLe ƒe siwo kplɔ esia ɖo me la, mía kple vinyenyɔnua míegblɔ zi geɖe be, ne Kɔmiunisttɔwo ƒe ŋutasẽdziɖuɖua mu la, míatrɔ ayi Russia aɖakpe ɖe ame siwo le abe míawo ene la ŋu be woasrɔ̃ nu tso Mawu ŋu. Esi wòmu le ƒe 1990-awo ƒe gɔmedzedze la, Olya trɔ yi Russia ɖe mí ame evea nu. Esime wònɔ afi ma la, ewɔ ɣeyiɣiawo katã ƒe subɔsubɔdɔa ƒe 14. Esrɔ̃ Biblia kple ame geɖe, eye wòkpe asi ɖe Biblia srɔ̃gbalẽwo gɔme ɖeɖe ɖe Russiagbe me ŋu le Yehowa Ðasefowo ƒe alɔdzedɔwɔƒe si le Russia.\nMetsi teƒe ɖeka fifia, eye vinyewo le woƒe ŋutete katã wɔm be agbea nanya nɔ nam. Meda akpe na Mawu be togbɔ be mekpe fu geɖe va yi hã la, meva kpɔ dzidzeme vavãtɔ mlɔeba. Mekpɔ Biblia me hakpanya si alẽkplɔla David ŋlɔ la ƒe nyateƒenyenye dze sii. Egblɔ be: “Gbɔɖemeƒe tɔwo nu [Mawu kplɔm] yii. Ena nye luʋɔ gbɔ ɖe eme, ekplɔm to toƒe dzɔdzɔewo le eƒe ŋkɔ la ta.”—Psalmo 23:2, 3. *\n^ mm. 29 Maria Kilin dɔ alɔ̃ le ku me le March 1, 2010 dzi, esime míenɔ dɔ wɔm le ŋutinya sia si eya ŋutɔ gblɔ la ŋu hena tata.\nŊutinya Wɔdɔɖeamedzi Aɖe\nLe ƒe 1954 me la, Maria Kilin ŋlɔ ŋutinya wɔdɔɖeamedzi aɖe ku ɖe nu siwo me wòto le North Korea ŋu. Russiatɔ aɖe si wɔa dɔ le Australia Dutadɔwɔƒea ɖe egɔme ɖe Eŋlisigbe me, eye wodzrae na United States nyadzɔdzɔgbalẽdɔwɔƒe aɖe. Woma ŋutinyaa ɖe akpa 12 me heta nyadzɔdzɔgbalẽa me tso January 16 va ɖo 28 lia dzi le ƒe 1955 me.\nAkpa gbãtɔ dze egɔme ale: “Nyemenye agbalẽŋlɔla o. Ðewohĩ nyemate ŋu aŋlɔ nye ŋutinyaa abe ŋutinyaŋlɔla bibi ene o. Gake mate ŋu aŋlɔe nyateƒetɔe wòade edeƒe.” Maria wɔe nenema vavã. Nu siwo me wòto la ŋuti nya kpui aɖe si me wòƒo nu tso tɔtrɔ gã si va eƒe agbe me ƒe aɖewo le eƒe United States vava megbe ŋu la le nyati sia me.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo\nDecember 2012 | Nane Si Nyo Wu Kristmas\nGBETAKPƆXƆ December 2012 | Nane Si Nyo Wu Kristmas


‘Kpɔ Ŋunyɔnu Vɔ̃ɖi Siwo Wɔm Wole’\nGBE BUBU Amharic Azerbaijani Bulgarian Cebuano Chitonga Chitumbuka Danish Dutch Eŋlisi Eʋegbe Fijian Finnish Ga German Greek Hiligaynon Hungarian Iloko Indonesian Isoko Italian Kikaonde Kikuyu Kiluba Kirghiz Kiribati Kongo Korean Malayalam Myanmar Nepali Norwegian Pangasinan Polish Portuguese Portuguese (Portugal) Sango Silozi Swahili Swedish Tagalog Tamil Tatar Thai Tigrinya Ukrainian Vietnamese\nNYA VEVITƆ: Yuda si gbe xɔse la ƒe mawusubɔsubɔ kple agbe nyui nɔnɔ yi to\n1-3. Nu kae Yehowa di be Ezekiel nakpɔ le gbedoxɔ si le Yerusalem la me, eye nu ka tae? (Kpɔ nɔnɔmetata siwo le Akpa 2.)\nESI nyagblɔɖila Ezekiel nye nunɔla ƒe vi ta la, enya Mose ƒe Sea nyuie. Eya ta enya nu tso gbedoxɔ si le Yerusalem kple tadedeagu dzadzɛ si wòle be woatsɔ na Yehowa le afi ma la ŋu. (Eze. 1:3; Mal. 2:7) Gake fifia, le ƒe 612 D.Y. me la, nu siwo nɔ edzi yim le Yehowa ƒe gbedoxɔa me la awɔ nuku na Yudatɔ wɔnuteƒe ɖe sia ɖe eye awɔ nuku na Ezekiel hã.\n2 Yehowa di be Ezekiel nakpɔ ale si nɔnɔmeawo gblẽ le gbedoxɔa me eye wòagblɔ nu si wòkpɔ la na “Yuda-metsitsiwo,” siwo nye etɔ Yudatɔ aboyome siwo va ƒo ƒu ɖe eƒe me la. (Xlẽ Ezekiel 8:1-4; Eze. 11:24, 25; 20:1-3) Yehowa to gbɔgbɔ kɔkɔea dzi kɔ Ezekiel (le ŋutega me) tso eƒe aƒe me le Tel-Abib si te ɖe Kebar-tɔsisia ŋu le Babilon kilometa gbogbo aɖewo yi Yerusalem ƒe ɣetoɖoƒe. Yehowa kplɔ nyagblɔɖilaa va gbedoxɔa me va dziehegbo si le xɔxɔnu emetɔ la gbɔ. Yehowa kplɔe ɖi tsa le gbedoxɔa me le ŋutega me tso teƒe sia.\n3 Ezekiel kpɔ nu dovoɖiname ene si na wòkpɔ ale si gbegbe dukɔa ƒe mawusubɔsubɔ dome gblẽ kurae la. Nu kae dzɔ ɖe Yehowa ƒe tadedeagu dzadzɛa dzi? Eye nufiame kawoe le ŋutega sia me na mí egbea? Na míakplɔ Ezekiel ɖo esi wòle tsaa ɖim. Gake gbã la, na míade ŋugble tso nu si Yehowa di tso esubɔlawo si la ŋu.\n“Mawu Si Biaa Ðokuitsɔtsɔna Blibo Ye Menye”\n4. Nu kae Yehowa di tso esubɔlawo si?\n4 Ƒe alafa asieke aɖewo do ŋgɔ na Ezekiel ƒe ŋkekeawo la, Yehowa gblɔ nu si wòdi tso esubɔlawo si eme kɔ. Le se evelia si le Se Ewoawo me la, egblɔ na Israel-viwo be: * “Nye Yehowa wò Mawu la, Mawu si biaa ɖokuitsɔtsɔna blibo ye menye.” (2 Mose 20:5) Yehowa to nyagbɔgblɔ si nye “ɖokuitsɔtsɔna blibo” dzi ɖee fia be yemeda asi ɖe edzi be woasubɔ mawu bubu aɖeke o. Abe ale si míekpɔe le agbalẽ sia ƒe Ta 2 lia me ene la, ame si ko wòle be tadedeagu dzadzɛa nayi na ye nye Yehowa. Esiae nye tadedeagu dzadzɛa ƒe nudidi gbãtɔ. Ele be mawusubɔlawo natsɔ Mawu aɖo nɔƒe gbãtɔ le woƒe agbe me. (2 Mose 20:3) Kpuie ko la, Yehowa medi be ye subɔlawo natsɔ alakpasubɔsubɔ atsaka tadedeagu dzadzɛa o. Le ƒe 1513 D.Y. me la, Israel-viwo lɔ̃ eye wova nɔ Se ƒe nubabla la te. To esia me la, wolɔ̃ ɖe edzi be Yehowa ɖeɖe koe yewoasubɔ tso dzi blibo me. (2 Mose 24:3-8) Yehowa wɔ ɖe nubabla sia dzi nuteƒewɔwɔtɔe eye wòdi nuteƒewɔwɔ sia ke tso ame siwo wòbla nu kplii la si.—5 Mose 7:9, 10; 2 Sam. 22:26.\n5, 6. Nu ka tae wòsɔ be Israel-viwo nasubɔ Yehowa ɖeɖe ko tso dzi blibo me?\n5 Ðe wòsɔ be Yehowa nabia tso Israel-viwo si be woatsɔ subɔsubɔ blibo ana yea? Ɛ̃, esɔ! Eyae nye Mawu Ŋusẽkatãtɔ, Xexea Me Katã Ƒe Dziɖulagã kple Ame si gbɔ agbe dzɔ tso eye Wòlénɛ ɖe te. (Ps. 36:9; Dɔw. 17:28) Yehowa kee nye Israel-viwo Ðela. Esi wònɔ Se Ewoawo tsɔm na wo la, eɖo ŋku edzi na dukɔa be: “Nyee nye Yehowa wò Mawu, ame si kplɔ wò tso Egipte-nyigba dzi, afi si nye kluviƒe me.” (2 Mose 20:2) Esɔ be Israel-viwo nasubɔ Yehowa ɖeɖe ko tso dzi blibo me.\n6 Yehowa metrɔna o. (Mal. 3:6) Ebiaa ɖokuitsɔtsɔna blibo ɣesiaɣi. Ekema bu ale si wòase le eɖokui me tso nu gbãdziname ene siwo wòɖe fia Ezekiel le ŋutega me ŋu kpɔ.\nNu Gbãtɔ Si Wòkpɔ: Ŋuʋaʋã Ƒe Legba\n7. (a) Nu kae Yudatɔ siwo zu xɔsegbelawo la nɔ wɔwɔm le gbedoxɔa ƒe dziehegbo la nu, eye nu kae wona Yehowa wɔ? (Kpɔ nɔnɔmetata si le nyati sia ƒe gɔmedzedze.) (b) Mɔ ka nue wona Yehowa ʋã ŋu le? (Kpɔ etenuŋɔŋlɔ 2 lia.)\n7 Xlẽ Ezekiel 8:5, 6. Ezekiel ƒe nu anya ku ŋutɔ! Yudatɔ siwo zu xɔsegbelawo la nɔ ta dem agu na ŋuʋaʋã ƒe legba le gbedoxɔa ƒe dziehegbo la nu. Ðewohĩ enye ati aɖe si le tsitre ɖi na Asera si nye Kanaantɔwo ƒe alakpamawunɔ si wobuna be enye Baal srɔ̃. Nu ka kee wòɖanye o Israel-vi siwo nɔ trɔ̃ subɔm la mewɔ ɖe nubabla si le wo kple Yehowa dome la dzi o. Esi wotsɔ subɔsubɔ si wòle be woatsɔ na Yehowa ɖeka kolia, si wòdzena la na legbawo ta la, wona Mawu ʋã ŋu; eye esia na etɔ dzɔ be wòado dziku. * (5 Mose 32:16; Eze. 5:13) Bu eŋu kpɔ ko: Anɔ ƒe 400 kple edzivɔ la, wobua gbedoxɔa be enye Yehowa nɔƒe. (1 Fia. 8:10-13) Gake fifia esi amewo va le trɔ̃ subɔm le gbedoxɔa me ta la, trɔ̃subɔla mawo na Yehowa ‘ɖe eɖokui ɖe aga ʋĩi tso eƒe kɔkɔeƒea gbɔ.’\n8. Nufiame kae le ŋuʋaʋã ƒe legba si Ezekiel kpɔ le ŋutegaa me la me na mí egbea?\n8 Nufiame kae le ŋuʋaʋã ƒe legba si Ezekiel kpɔ le ŋutegaa me na mí egbea? Yudatɔ siwo zu xɔsegbelawo nana míeɖoa ŋku Kristodukɔa dzi. Trɔ̃subɔsubɔ bɔ ɖe Kristodukɔa ƒe sɔlemeha geɖewo me si wɔe be woƒe subɔsubɔ ɖe sia ɖe nye dzodzro. Esi Yehowa metrɔna o ta la, míate ŋu aka ɖe edzi be Kristodukɔa hã ƒe nuwɔna na etɔ dzɔ be wòado dziku ɖe wo ŋu abe ale si ko wòdo dziku ɖe Yudatɔ siwo gbe xɔse la ŋu ene. (Yak. 1:17) Edze ƒãa be Yehowa ɖe eɖokui ɖa ʋĩi tso alakpasubɔsubɔ sia ƒomevi hã gbɔ!\n9, 10. Nuxlɔ̃ame kae le trɔ̃subɔla siwo nɔ gbedoxɔa me ƒe nuwɔnawo me na mí?\n9 Nuxlɔ̃ame kae le trɔ̃subɔla siwo nɔ gbedoxɔa me ƒe nuwɔnawo me na mí? Hafi míate ŋu asubɔ Yehowa bliboe la, ele be “[míasi] le trɔ̃subɔsubɔ nu.” (1 Kor. 10:14) Ðewohĩ àgblɔ be, ‘Nyemazã legbawo le Yehowa subɔsubɔ me gbeɖe o!’ Gake trɔ̃subɔsubɔ le mɔ vovovowo nu, ɖewo menya kpɔna dzea sii bɔbɔe o. Biblia ŋuti numekugbalẽ aɖe gblɔ be: “Nu sia nu si xɔ asi na ame, si ŋu ame ƒe susu katã nɔna wu ale si wòatsɔ subɔsubɔ blibo ana Mawu la, sɔ kple trɔ̃subɔsubɔ.” Ekema nu siwo ate ŋu anye trɔ̃subɔsubɔ ƒe ɖewoe nye nunɔamesiwo, ga, gbɔdɔdɔ, modzakaɖeɖe kple le nyateƒe me la, nu bubu ɖe sia ɖe si xɔa nɔƒe gbãtɔ le ame ƒe agbe me, eye wòva xɔna ɖe subɔsubɔ blibo si wòle be woatsɔ na Yehowa teƒe. (Mat. 6:19-21, 24; Ef. 5:5; Kol. 3:5) Ele be míakpɔ nyuie le trɔ̃subɔsubɔ ƒomevi ɖe sia ɖe ŋu elabena Yehowa ɖeɖe koe wòle be míasubɔ tso dzi blibo me!—1 Yoh. 5:21.\n10 Le nu gbãtɔ si Yehowa ɖe fia Ezekiel me la, ekpɔ ‘ŋunyɔnu dziŋɔwo.’ Ke hã Yehowa gblɔ na eƒe nyagblɔɖila wɔnuteƒe la be: “Ègale nu siwo nyɔ ŋu sãa wu la kpɔ ge.” Nu bubu kae ate ŋu adzi ŋɔ wu ŋuʋaʋã ƒe legba ma si subɔm wonɔ le gbedoxɔa me?\nNu Evelia Si Wòkpɔ: Ametsitsi 70 Le Dzudzɔ Ʋeʋĩ Dom Na Alakpamawuwo\n11. Nu gbãdziname kawoe Ezekiel kpɔ esi wòge ɖe gbedoxɔa ƒe xɔxɔnu emetɔ si te ɖe vɔsamlekpuia ŋu la me?\n11 Xlẽ Ezekiel 8:7-12. Esi Ezekiel ŋɔ glia eye wòge ɖe gbedoxɔa ƒe xɔxɔnu la, ekpɔ “nu gbagbe siwo tana kple lã nyɔŋuwo katã kpakple . . . legba nyɔŋuwo” le gliawo ŋu. * Nu siwo wota ɖe gliawo ŋu la le tsitre ɖi na alakpamawuwo. Nu si gaɖe fu na Ezekiel vevie ye nye nu si wògakpɔ emegbe: “Israel ƒe aƒe la ƒe ametsitsiwo dometɔ blaadre” le tsitre ɖe “viviti me” eye wole dzudzɔ ʋeʋĩ dom na alakpamawuwo. Le Mose ƒe Sea me la, dzudzɔ ʋeʋĩ dodo le tsitre ɖi na gbe si mawusubɔla wɔnuteƒewo dona ɖa si dzea Mawu ŋu. (Ps. 141:2) Ke hã dzudzɔ ʋeʋĩ si ametsitsi 70 mawo do na alakpamawuwo la nye ʋeʋẽ kũu na Yehowa. Woƒe gbedodoɖawo va le abe ʋeʋẽ kũu ene. (Lod. 15:8) Ametsitsi mawo nɔ wo ɖokuiwo blem be: “Yehowa mele mía kpɔm o.” Gake Yehowa kpɔ wo, eye wòɖe nu si wɔm wonɔ le eƒe gbedoxɔa me la fia Ezekiel!\nYehowa kpɔa ŋunyɔnu ɖe sia ɖe siwo yia edzi le “viviti me” (Kpɔ Memama 11)\n12. Nu ka tae wòle be míayi edzi awɔ nuteƒe le “viviti me” gɔ̃ hã, eye ame kawo koŋue wòle be woaɖo kpɔɖeŋu nyui le go sia me?\n12 Nu kae míate ŋu asrɔ̃ tso Israel-metsitsi 70 siwo nɔ dzudzɔ ʋeʋĩ dom na alakpamawuwo, si Ezekiel kpɔ la ƒe nuwɔna me? Ne míedi be Mawu nase míaƒe gbedodoɖawo eye míaƒe subɔsubɔ nadza le eŋkume la, ele be míayi edzi awɔ nuteƒe le “viviti me” gɔ̃ hã. (Lod. 15:29) Ele be míaɖo ŋku edzi be Yehowa ƒe ŋku siwo kpɔa nu le afi sia afi la le mía ŋu ɣesiaɣi. Ne Yehowa nye ame ŋutɔŋutɔ na mí la, míawɔ naneke le bebeme si míenya be madze eŋu o. (Heb. 4:13) Ele vevie be hamemetsitsiwo koŋ naɖo kpɔɖeŋu nyui anɔ agbe ɖe Biblia ƒe mɔfiamewo nu. (1 Pet. 5:2, 3) Hamea me tɔwo kpɔa mɔ be hamemetsitsi siwo xɔa ŋgɔ na yewo le mawusubɔsubɔ me le kpekpeawo me la nanɔ agbe ɖe Biblia ƒe mɔfiamewo nu le “viviti me,” si fia be ne ame bubuwo mele wo kpɔm o gɔ̃ hã.—Ps. 101:2, 3.\nNu Etɔ̃lia Si Wòkpɔ: “Nyɔnuwo . . . Le Avi Fam Na Mawu Tamuz”\n13. Nu kae Ezekiel kpɔ nyɔnu xɔsegbelawo wonɔ wɔwɔm le gbedoxɔa ƒe agboawo dometɔ ɖeka nu?\n13 Xlẽ Ezekiel 8:13, 14. Esi Ezekiel kpɔ ŋunyɔnu eve gbãtɔawo vɔ megbe la, Yehowa gagblɔ nɛ be: “Ègale ŋunyɔnu siwo wɔm wole siwo dzi ŋɔ sãa wu la gɔ̃ hã kpɔ ge.” Nu kae nyagblɔɖilaa gakpɔ? Le “Yehowa ƒe aƒe la ƒe dziehegbo la nu” la, ekpɔ “nyɔnuwo bɔbɔ nɔ afi ma le avi fam na mawu Tamuz.” Tamuz nye Mesopotamiatɔwo ƒe trɔ̃ si woyɔna be Dumuzi le Sumertɔwo ƒe nuŋɔŋlɔwo me, eye wobui be enye vidzidzimawunɔ Ishtar srɔ̃. * Anɔ eme be Israel-nyɔnuawo nɔ avi fam wònye subɔsubɔkɔnu si wowɔna le Tamuz ƒe ku ta. Esi nyɔnuawo nɔ avi fam na Tamuz le Yehowa ƒe gbedoxɔa me ta la, nyɔnu mawo nɔ trɔ̃subɔsubɔkɔnu wɔm le afi si wotsɔa tadedeagu dzadzɛ naa Mawu le. Gake ne wowɔ trɔ̃subɔsubɔkɔnu le Mawu ƒe gbedoxɔ me gɔ̃ hã la, ema mefia be eŋu kɔ o. Le Yehowa ŋkume la, nyɔnu xɔsegbela mawo nɔ nu si nye “ŋunyɔnu” wɔm!\n14. Nu kae míate ŋu asrɔ̃ tso ale si Yehowa bu nu si nyɔnu xɔsegbela mawo nɔ wɔwɔm la me?\n14 Nu kae míate ŋu asrɔ̃ tso ale si Yehowa bu nu si nyɔnu mawo nɔ wɔwɔm la me? Be míaƒe subɔsubɔ nadza la, mele be míatsɔ trɔ̃subɔsubɔnuwɔna aɖeke atsakae o. Eya ta ele be míaɖe mía ɖokuiwo ɖa tso azã siwo dzɔ tso trɔ̃subɔsubɔ me la gbɔ. Ðe afi si wodzɔ tso la le veviea? Ɛ̃! Egbea, adze abe afɔku mele nu siwo wowɔna le azã aɖewo abe Kristmas kple Easter ene me o ene. Gake mele be míaŋlɔ be o be Yehowa nya afi si kɔnu siwo nye trɔ̃subɔlawo ƒe azã siwo woɖuna egbea la dzɔ tso. Le Yehowa ŋkume la, ne amewo ɖu trɔ̃subɔlawo ƒe azã mawo ƒe geɖe, alo wodze agbagba be yewoatsɔ azã mawo atsaka subɔsubɔ vavãtɔ gɔ̃ hã la, ŋunyɔnu ko wogakpɔtɔ nye.—2 Kor. 6:17; Nyaɖ. 18:2, 4.\nNu Enelia Si Wòkpɔ: Ŋutsu 25 Le “Ta Dem Agu Na Ɣe”\n15, 16. Nu ka wɔm ŋutsu 25 aɖewo nɔ le gbedoxɔa ƒe xɔxɔnu emetɔ la me, eye nu ka tae woƒe nuwɔnaa nye vlododo Yehowa?\n15 Xlẽ Ezekiel 8:15-18. Hafi Yehowa naɖe nu enelia si nye mamlɛtɔ afia Ezekiel la, egagblɔ nya nyanyɛ siawo be: “Ègale ŋunyɔnu dziŋɔ siwo vɔ̃ɖi sãa wu esiawo la kpɔ ge.” Ðewohĩ nyagblɔɖilaa anɔ eɖokui biam be, ‘Nu bubu kae agate ŋu adzi ŋɔ wu esiwo mekpɔ va yi?’ Fifia Ezekiel le gbedoxɔa ƒe xɔxɔnu emetɔ la me. Le afi ma la, ekpɔ ŋutsu 25 wole ta dem agu na “ɣe ɖo ɖe ɣedzeƒe gome” le gbedoxɔa ƒe mɔnu. Nu si ŋutsu mawo wɔ la nye vlododo Yehowa ale gbegbe. Le mɔ ka nu?\n16 Bu eŋu kpɔ: Mawu ƒe gbedoxɔa ƒe mɔnu dze ŋgɔ ɣedzeƒe. Ne ame siwo vaa gbedoxɔa me be yewoade ta agu le gegem ɖe gbedoxɔa me la, wodzea ŋgɔ ɣetoɖoƒe eye wotrɔa megbe dea ɣedzeƒe. Gake ŋutsu 25 siwo le ŋutegaa me la trɔ “megbe de . . . gbedoxɔ la” eye wodze ŋgɔ ɣedzeƒe be yewoade ta agu na ɣe. Woto esia me trɔ megbe de Yehowa elabena gbedoxɔ ma nye “Yehowa ƒe xɔ.” (1 Fia. 8:10-13) Xɔsegbelawoe ŋutsu 25 mawo nye. Wogbe Yehowa, eye woda se si le 5 Mose 4:15-19 la dzi. Kpɔ ale si gbegbe woƒe nuwɔna sia do dziku na Mawu, ame si ɖeɖe ko wòle be woasubɔ tso dzi blibo mee ɖa!\nEle be Yehowa subɔlawo natsɔ subɔsubɔ si le blibo la anɛ\n17, 18. (a) Nu kae míate ŋu asrɔ̃ tso ame siwo nɔ ɣe subɔm le gbedoxɔa me la ƒe nuwɔnaa me? (b) Ƒomedodo kawo mee Israel-vi xɔsegbelawo ƒe nuwɔnawo gblẽ, eye le mɔ ka nu?\n17 Nu kae míate ŋu asrɔ̃ tso ame siwo nɔ ɣe subɔm la ƒe nuwɔnaa me? Be míaƒe subɔsubɔ nadza la, ele be míatrɔ ɖe Yehowa ŋu be wòana míadze nunya eye míase nu gɔme. Ðo ŋku edzi be, “Yehowa Mawu nye míaƒe ɣe,” eye eƒe Nya la nye “kekeli” na míaƒe toƒe. (Ps. 84:11; 119:105) Etoa eƒe Nya kple Biblia-srɔ̃gbalẽ siwo eƒe habɔbɔa tana dzi nana míaƒe dziwo kple susuwo me kɔna, eye wòkpena ɖe mía ŋu be míanɔ agbe si me dzidzeme le fifia eye míava kpɔ agbe mavɔ le etsɔme. Ne míetrɔna ɖe xexe sia ŋu be wòana míadze nunya la, ke efia be míetrɔ megbe de Yehowa. Esia ado dziku nɛ vevie eye wòado dzivee nɛ. Míadi gbeɖe be míawɔ nu sia ɖe mía Mawu la ŋu o! Ezekiel ƒe ŋutegaa hã nye nuxlɔ̃ame na mí be míatsri ame siwo trɔ megbe de nyateƒea, siwo nye xɔsegbelawo.—Lod. 11:9.\nNUFIAMEÐAKA 5A: “Amegbetɔvi, Èle Nu Sia Kpɔma?”\n18 Abe ale si míekpɔe va yi ene la, Ezekiel kpɔ trɔ̃subɔsubɔnuwɔna nyɔŋu ene aɖewo siwo ɖe ale si gbegbe Yudatɔ xɔsegbelawo ƒe subɔsubɔ va nyɔ ŋui fia. Esi Israel-vi mawo ƒe subɔsubɔ va ƒo ɖi ta la, esia gblẽ ƒomedodo si le dukɔa kple Mawu dome la me. Eya ta ne ame ƒe subɔsubɔ medza o la, ke nya ku ɖe eƒe agbe nyui nɔnɔ hã ŋu. Eya ta mewɔ nuku o be Israel-vi xɔsegbela siawo wɔ nu baɖa geɖe, eye menye ɖeko esia gblẽ ƒomedodo si le wo kple Mawu dome la me ko evɔ o, ke egblẽ wo kple wo havi amegbetɔwo ƒe ƒomedodo hã me. Azɔ na míakpɔ ale si gbɔgbɔ ʋã nyagblɔɖila Ezekiel wòɖɔ ale si gbegbe Yudatɔ xɔsegbelawo ƒe nɔnɔmea vloe ɖa.\nAgbe Makɔmakɔ Nɔnɔ—“Wowɔa Ŋukpenanuwo Le Mewò”\n19. Nya kae Ezekiel gblɔ tso agbe manyomanyo si nɔm ame siwo Yehowa bla nu kplii le la ŋu?\n19 Xlẽ Ezekiel 22:3-12. Dukɔa me tɔwo katã nɔ agbe manyomanyo nɔm, tso fiawo dzi va se ɖe dukɔmeviwo dzi. “Amegãwo” alo ŋgɔnɔlawo zãa woƒe ŋusẽ tsɔ kɔa ame maɖifɔwo ƒe ʋu ɖi. Dukɔa me tɔ akpa gãtɔ dze woƒe ŋgɔnɔlawo yome eye woŋe aɖaba ƒu Mawu ƒe Sewo dzi. Le ƒomewo me la, ɖeviwo “doa vlo” wo dzilawo, eye ƒometɔ kplikplikpliwo gbɔ dɔdɔ va bɔ. Israel-vi dzeaglãwo tafaa amedzroviwo eye wowɔa fu tsyɔ̃eviwo kple ahosiwo. Israel ŋutsuwo dɔa wo haviwo srɔ̃ gbɔ. Ameawo va zu ŋuklẽlawo ale gbegbe be woxɔa zãnu, tafaa amewo eye wodoa ga na amewo xɔa deme gbogbowo ɖe edzi. Kpɔ ale si gbegbe wòanya ve Yehowae be eƒe ame siwo wòbla nu kplii la ɖoe koŋ gbe wɔwɔ ɖe eƒe Sewo dzi eye woŋe aɖaba ƒu ale si wòlɔ̃ wo la dzii ɖa! Agbe manyomanyo si wonɔ la te ɖe Yehowa dzi ŋutɔ. Edɔ Ezekiel be wòagblɔ na ame gblẽku mawo be: ‘Mieŋlɔm be keŋkeŋ.’\nKristodukɔa ƒe ŋusẽkpɔɖeamedzi wɔe be ŋutasesẽ kple gbɔdɔdɔ manɔsenu va le bɔbɔm ɖe xexea me (Kpɔ Memama 20)\n20. Nu kae míesrɔ̃ tso agbe manyomanyo si Yudatɔwo nɔ si ŋu Ezekiel ƒo nu tsoe la me egbea?\n20 Nu kae míasrɔ̃ tso agbe manyomanyo si Yudatɔwo nɔ si ŋu Ezekiel ƒo nu tsoe la me? Nu baɖa wɔwɔ si va xɔ aƒe ɖe Yudatɔ siwo dze aglã dome la ɖoa ŋku ale si nu baɖa wɔwɔ bɔ ɖe xexe si me míele egbea me la dzi na mí. Dziɖula dunyahelawo zãa woƒe ŋusẽ le mɔ gbegblẽ nu eye wotea ame tsɛwo ɖe to. Subɔsubɔhakplɔlawo, vevietɔ Kristodukɔa ƒe hakplɔlawo yrana ɖe dukɔwo dome aʋawɔwɔ siwo na ame miliɔn geɖe bu woƒe agbe la dzi. Sɔlemehakplɔlawo tɔ tsi Biblia ƒe mɔfiame dzadzɛ siwo me kɔ siwo ku ɖe gbɔdɔdɔ ŋu. Esia wɔe be agbe nyui nɔnɔ va le to yim le xexea me. Ðikeke mele eme o be Yehowa agblɔ nya siwo wògblɔ na Yudatɔ xɔsegbelawo la ke na Kristodukɔa be: ‘Mieŋlɔm be keŋkeŋ.’\n21. Nu kae míate ŋu asrɔ̃ tso agbe manyomanyo si blema Yudatɔwo nɔ la me?\n21 Nu kae mí Yehowa ƒe amewo míate ŋu asrɔ̃ tso agbe manyomanyo si blema Yudatɔwo nɔ la me? Be Yehowa nakpɔ ŋudzedze ɖe míaƒe subɔsubɔ ŋu la, ele be míanɔ agbe dzadzɛ le nuwɔna ɖe sia ɖe me. Esia wɔwɔ mele bɔbɔe le xexe sia si me agbe baɖa nɔnɔ bɔ ɖo la me o. (2 Tim. 3:1-5) Ke hã, míenya ale si Yehowa sena le eɖokui me le agbe baɖa ɖe sia ɖe ŋu. (1 Kor. 6:9, 10) Míewɔna ɖe mɔfiame siwo Yehowa na ku ɖe agbe dzadzɛ nɔnɔ ŋu la dzi elabe míelɔ̃ Yehowa kple se siwo wòde la. (Ps. 119:97; 1 Yoh. 5:3) Ne míenɔa agbe manyomanyo la, ke efia be míelɔ̃ Mawu kɔkɔe si le dzadzɛ la o. Míadi be míawɔ nane si ana Yehowa nagblɔ na mí be: ‘Mieŋlɔm be keŋkeŋ’ gbeɖe o.\n22. (a) Esi míedzro nu siwo Yehowa ɖe ɖe go ku ɖe blema Yudatɔwo ŋu me vɔ la, nu kae nèɖo kplikpaa be yeawɔ?(b) Nu ka mee míadzro le ta si kplɔe ɖo me?\n22 Míesrɔ̃ nu vevi aɖewo tso nu siwo Yehowa ɖe ɖe go ku ɖe blema Yudatɔwo ƒe mawusubɔsubɔ kple agbe manyomanyo si wonɔ siwo me míedzro la me. Nyateƒee, esia do ŋusẽ mí be míaɖoe kplikpaa asubɔ Yehowa bliboe elabe esiae wòdze na. Eya ta ele be míatsri trɔ̃subɔsubɔ ƒomevi ɖe sia ɖe eye míayi edzi anɔ agbe dzadzɛ. Nu kae Yehowa wɔ le eƒe amewo ƒe nuteƒemawɔmawɔa ŋu? Esi Ezekiel wu tsaɖiɖi le gbedoxɔa me nu la, Yehowa gblɔ na eƒe nyagblɔɖila sia be: “Mawɔ nu le dziku me.” (Eze. 8:17, 18) Míadi be míanya to si Yehowa he na Yudatɔ mawɔnuteƒeawo elabena woadrɔ̃ ʋɔ̃nu sia tɔgbi xexe vɔ̃ɖi sia hã. Ta si kplɔe ɖo la adzro ale si Yehowa ƒe ʋɔnudɔdrɔ̃ va Yudatɔwo dzi la me.\n^ mm. 4 Le Ezekiel ƒe agbalẽa me la, wozã “Israel” zi geɖe wòku ɖe Yuda kple Yerusalem nɔlawo ŋu.—Eze. 12:19, 22; 18:2; 21:2, 3.\n^ mm. 7 Nya “ŋuʋaʋã” si wozã na míekpɔ ale si gbegbe Yehowa bua nuteƒewɔwɔ ŋkubiãnyae. Ðewohĩ ena míeɖo ŋku ale si srɔ̃ŋutsu aɖe aʋã ŋui ne edzɔ be srɔ̃a mewɔ nuteƒe o la dzi. (Lod. 6:34) Abe srɔ̃ŋutsu ma ene la, esɔ be Yehowa nado dziku esi dukɔ si wòbla nu kplii la mewɔ nuteƒe nɛ o eye wosubɔ legbawo. Numekugbalẽ aɖe gblɔ be: “Mawu ƒe . . . kɔkɔenyenyee nana wòʋãa ŋu. Esi wònye eya ɖeka koe nye kɔkɔetɔ la ta la . . . , Medi be woasubɔ nu bubu aɖeke kpe ɖe ye ŋu o.”—2 Mose 34:14.\n^ mm. 11 Ðewohĩ Hebrigbe me nya si wozã le afi sia na “legba nyɔŋuwo” la do ƒome kple nya si wozãna na “mĩ” eye wozãnɛ na nu si nyɔa ŋu.\n^ mm. 13 Kpeɖodzi si ŋu kakaɖedzi le aɖeke meli si fia be Nimrod ƒe ŋkɔ bubue nye Tamuz o.\nNu kae Yehowa di tso esubɔlawo si, eye nu kae nàte ŋu awɔ be nàwɔ ɖe nudidi mawo dzi?\nMɔ kawo nue Israel-viwo ƒe subɔsubɔ va ƒo ɖi le, eye nu kae nàwɔ be wò subɔsubɔ nanɔ dzadzɛ?\nNu ka tae nèɖoe kplikpaa be yeayi edzi anɔ agbe dzadzɛ?


Alesi atsutsure dzena, eye sagbadre saa agbae la, nenema nye tiƒoƒo de ame naneke mawɔmawɔ.\n Esi fia Dawid va Baxurim la, kpɔ ɖa, ŋutsua ɖe, si tso Saul ƒe aƒe ƒe ƒome la me, si ŋkɔ nye Simei, Gera vi la, do tso afima va le ɖiŋu dom. Eye wòfɔ kpe le Dawid kple fia Dawid ƒe dɔlawo katã kple ameha blibo la kpakple kalẽtɔ, siwo katã le eƒe ɖusi kple mia me la dam. Eye Simei le ɖiŋu dom le gbɔgblɔm be: Dzo, dzo, wò hlɔ̃me kple ame vɔ̃ɖi! Yehowa gbugbɔ Saul, amesi teƒe nèzu fia ɖo la, ƒe aƒe ƒe ʋu katã va dziwò, eye Yehowa tsɔ fiaɖuƒe la de asi na viwò Absalom; kpɔ ɖa, azɔ ège ɖe dzɔgbevɔ̃e me, elabena hlɔme nènye!\n Megade ta agu na wo o, eye megasubɔ wo o, elabena nye Yehowa, wò Mawu la, Mawu ʋãŋu menye, amesi ɖoa fofowo ƒe vodada teƒe na ɖevi, siwo léa tum la, vaseɖe dzidzime etɔ̃lia kple enelia dzi; ke mevea ame akpe nane, siwo lɔ̃am, eye wowɔa nye seawo dzi la nu.\n Le ŋkeke mawo me la womagagblɔ azɔ be: „Fofowo ɖu weintsetse hɔhlɔ̃e, eye aɖu nyɔ viwo“ o; ke boŋ amesiame aku ɖe eya ŋutɔ ƒe vodada ta, eye amesi ɖu weintsetse hɔhlɔ̃e la, eyae aɖu anyɔ.\n Eye wògblɔ na Adam bena: Esi nèse srɔ̃wo ƒe gbe, eye nèɖu ati, si ŋuti mede se na wò be, megaɖu eƒe ɖekeɖeke o la ƒe ɖe la, eyata woaƒo fi ade anyigba le tawò, àkpe fu hafi akpɔ nu àɖu tso me le wò agbe me ŋkekewo katã me. Ŋu kple aŋɔka amie na wò, eye naɖu anyigba dzi amagbewo! Fifia ate wò, hafi nakpɔ abolo aɖu, vaseɖe esime nagatrɔ azu anyi, elabena eya mee woɖe wò tsoe. Anyi nènye, eye anyi ke nagatrɔ azu!\n Eye wògblɔ nɛ bena: Nuka enye esi nèwɔ? Kpɔ ɖa, nɔviwò ƒe ʋu, si nèkɔ ɖe anyi la ƒe gbe le ɖiɖim tso anyigba dzi mese! Azã la woaƒo fi ade wò, adzo le anyigba, si ke eƒe nu xɔ nɔviwò ƒe ʋu le asiwò no la dzi. Ne eŋlɔ anyigba la, megale nu ʋẽ ge na wò o; tsatsala kple godzela nanye le anyigba dzi!\n Noa ƒe viŋutsu, siwo do go le aɖakaʋua me la, woawo nye: Sem, Xam kple Yafet; Xam sia enye Kanaan fofo. Noa viŋutsu etɔ̃ siawo me amegbetɔwo katã dzo tso hekaka ɖe anyigba blibo la katã dzi. Eye Noa de asi agbledede me, eye wòde weingblea ɖe. Ke esi wòno wein mu la, eɖe ama ɖe eƒe agbadɔ me. Eye Xam, Kanaan fofo, kpɔ fofoa ƒe ama, eye wòɖagblɔe na nɔvia eveawo le xexe. Tete Sem kple Yafet tsɔ avɔ lé ɖe abɔta hezɔ megbemegbee, eye wotsyɔe na wo fofo, eye wometrɔ kɔ kpɔ wo fofo ƒe ama o. Ke esi aha la kɔ le mo na Noa, eye wòse nusi via ɖevitɔ wɔ ɖe eŋu la, egblɔ bena: Woaƒo fi ade Kanaan, kluviwo ƒe kluvi wòanye na nɔviawo! Eye wògagblɔbena: Woakafu Yehowa, Sem ƒe Mawu; eye Kanaan anye kluvi na wo! Mawu ana be, Yafet ƒe nɔƒe nakeke ɖe nu, eye wòano Sem ƒe agbadɔwo me; eye Kanaan anye kluvi na wo!\n1 Fiawo 2:32-46\n Yehowa agbugbɔ eƒe nu ava eƒe ta dzi, elabena eda nu ŋutsu eve, siwo nye ame dzɔdzɔewo, eye wonyo wui, amesiwo nye Israel ƒe aʋafia Abner, Ner vi, kple Yuda ƒe aʋafia Amasa, Yeter vi, eye wowu wo kple yi fofonye Dawid ƒe manyamanyae. Eye woƒe ʋu agbugbɔ ava Yoab kple eƒe dzidzimeviwo ƒe ta dzi tegbee; ke ŋutifafa atso Yehowa gbɔ ava Dawid kple eƒe dzidzimeviwo kple eƒe aƒe kpakple eƒe fiazikpui la dzi tegbee. Tete Benaya, Yehoyada vi la, yi ɖada nui ƒu anyi hewui, eye wòɖu ɖe eƒe xɔ me le gbedzi. Eye fia la tso Benaya, Yehoyada vi, ɖo aʋakɔ la nu ɖe eteƒe; eye fia la tsɔ nunɔla Zadok ɖo Abyatar teƒe. Eye fia la do ame ɖo da, be woayɔ Simei vɛ, eye wògblɔ nɛ bena: Tu xɔ na ɖokuiwò ɖe Yerusalem nanɔ afima, ke megado tso afima yi afi alo afime o. Gbesigbe nado atso Kidron-toʋua la nyae be, àku; wò ʋu ava wò ta dzi Simei ɖo ŋu na fia la bena: Enyo, alesi nye aƒetɔ fia la gblɔ la, nenema eƒe ɖɔla awɔ. Eye Simei nɔ Yerusalem eteƒe didi Ke eva me le ƒe elɔ̃ megbe bena, dɔlaŋutsu eve si le Simei gbɔ yi Gat-fia Axis, Maaxa vi gbɔ. Eye wova gblɔ na Simei bena: Kpɔ ɖa, wò dɔlawo le Gat. Tete Simei tso, bia akpa na eƒe tedzi, eye wòyi Axis gbɔ le Gat, be yeadi yeƒe dɔlawo. Eye Simei yi ɖakplɔ eƒe dɔlawo tso Gat gbɔe. Eye wova gblɔ na Salomo bena: Simei dzo tso Yerusalem yi Gat, eye wògatrɔ gbɔ. Tete fia la dɔ woɖayɔ Simei ve, eye wògblɔ nɛ bena: Ɖe nyemena wota Yehowa na wò, eye mexlɔ̃ nu wò gblɔ bena, gbesigbe nado ayi afi alo afime la, nyae be, àku, eye nèɖo ŋu nam be, enyo yesee oa? Nukaŋuti mèwɔ Yehowa ƒe atam kple se, si mede na wò la dzi oa? Eye fia la gblɔ na Simei be: Wò ŋutɔ ènya vɔ, siwo katã nèwɔ ɖe fofonye Dawid ŋu, eye wò dzi nyae. Yehowa agbugbɔ wò vɔ̃ɖivɔ̃ɖi la ava wò ta dzi. Ke woayra Salomo va, eye Dawid ƒe fiazikpui la ali ke le Yehowa ŋku me tegbee. Tete fia la de se na Benaya, Yehoyada vi la, wòɖada nui ƒu anyi woku.\nNye nume le ʋeʋẽm ɖe srɔ̃nye, eye mele ya ɖem ɖe nye alimeviwo.\n Mlɔeba la, nɔvinyewo, mise ŋu le Aƒetɔ kple eƒe ŋusẽ ƒe ŋutete la me! Mido Mawu ƒe aʋawɔnu blibo la katã, bene míate ŋu ano te ɖe Abosam ƒe aɖaŋu vɔ̃wo nu; elabena míele kame tem kple ʋu kpakple ŋutilã o, ke boŋ mía kple dziɖulanyenye kple ŋusẽ kple xexe sia me fia, siwo le fifi viviti sia me kpakple vɔɖinyenye ƒe gbɔgbɔ, siwo le dziƒonutowo me lae le kame tem. Eyata mikpla Mawu ƒe aʋawɔnu blibo la katã, bene míate ŋu anɔ te le ŋkeke vɔ̃ la dzi, eye ne miewu wo katã nu vɔ la, miakpɔ tsitrenɔnɔ. Azɔ la mitsi tre, eye mitsɔ nyateƒe bla miaƒe aliwo dzi, eye mido dzɔdzɔenyenye ƒe akɔtakpoxɔnu, eye mitso dzadzraɖoɖi na ŋutifafa nyanyuie la bla miaƒe afɔ gɔme. Hekpe ɖe nusiawo katã ŋuti la milé xɔse ƒe akpoxɔnu, si miate ŋu atsɔ atsi vɔ̃ɖitɔ la ƒe atsurɔ bibiawo la me ɖe asi. Eye miɖo xoxo ƒe gakuku la, eye mihe Gbɔgbɔ ƒe yi, si nye mawunya la, ɖe asi.\negblɔ bena: Woaƒo fi ade Kanaan, kluviwo ƒe kluvi wòanye na nɔviawo!


GBE BUBU Afrikaans Albanian Armenian Azerbaijani Azerbaijani (Cyrillic) Bicol Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Portuguese (Portugal) Romanian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Tsonga Turkish Ukrainian Xhosa Zulu\nMANILA, Philippines—Esi Haiyan Ahom la tu gblẽ nu ŋɔdzitɔe megbe la, Yehowa Ðasefowo tso kpla hede dukɔwo dome kpekpeɖeŋunana ƒe ɖoɖo aɖe to me hena kpekpe ɖe ame siwo ŋu ahom la gblẽ nu le le Philippines la ŋu.\nYehowa Ðasefowo ƒe alɔdzedɔwɔƒe si le Manila ɖo kpekpeɖeŋunakɔmiti atɔ̃ be woana kpekpeɖeŋu ame siwo ŋu ahom la gblẽ nu le. Woɖo kpekpeɖeŋunanu tɔn 190 ɖe ame siwo le Philippines ƒe titinanutowo me. Ne mede ɖeke o la, Ðasefo siwo tso dukɔ ewo me ya teti lɔ̃ faa be yewoava na kpekpeɖeŋu. Lɔlɔ̃nu faa dɔwɔla siawo le kpekpeɖeŋu nam be woatso aƒe 2,000 kple edzivɔwo eye wole kpekpeɖeŋu hã nam le atikewɔnyawo gome.\nAme siwo ade 225 sɔŋ gakpɔtɔ le avɔgbadɔ siwo Ðasefoawo tu ɖe teƒe si te ɖe Calbayog City ŋu le Samar me. Wobu akɔnta be ame siwo ʋu va le avɔgbadɔ siawo me la dometɔ 15 va se ɖe 20 le alafa me menye Ðasefowo o.\nEsi ahom sia si wobu be enye ahom sesẽtɔ siwo tu kpɔ dometɔ ɖeka tu megbe la, ame siwo ku ƒe agbɔsɔsɔme va ɖo 6,201 eye womeke ɖe ame 1,785 ŋu o. Ame 28,000 xɔ abi vevie eye aƒe miliɔn ɖeka kple edzivɔ dome gblẽ. Yehowa Ðasefowo ƒe alɔdzedɔwɔƒe si le Philippines ka nya ta be Ðasefo 33 ku, wodi wo dometɔ 10 hã do kpoe, eye wobui be ɖe woku.\nYehowa Ðasefowo ƒe Dɔdzikpɔhaa me tɔ Mark Sanderson yi ɖakpɔ ame siwo dzi afɔkua dzɔ ɖo la ɖa.\nTso December 7, 2013 dzi la, Yehowa Ðasefowo ƒe Dɔdzikpɔhaa me tɔ Mark Sanderson yi ɖakpɔ ame siwo le nuto atɔ̃ siwo me ahom la gblẽ nu me la ɖa ŋkeke adre me sɔŋ. Egblɔ be: “Nu si ahom sia gblẽ la gakpɔtɔ le ŋusẽ gã aɖe kpɔm ɖe Philippinetɔ geɖewo dzi kokoko; ke hã míesɔ gbe be míayi edzi anɔ kpekpeɖeŋunanu siwo hiã ɖom ɖa, azã míaƒe ŋusẽ kple akɔfanyawo atsɔ akpe ɖe ame siwo ŋu ahom la gblẽ nu le la ŋu.”\nƉoe Ɖe Amewo Ɖoe Ɖe Amewo Nyatakaka Yeyewo: Yehowa Ðasefowo De Kpekpeɖeŋunaɖoɖo Aɖe To Me Esi Haiyan Ahom Dziŋɔ La Tu Megbe